Matterhorn / Cervino | Capra Alpina\n"Eskalatu nahi baduzue, baina gogoan izan indarra eta ausardia ez direla ezer zuhurtasunik gabe. Eta momentuko arduragabekeria batek bizi osoko zoriontasuna pikutara bota dezakela. Ez presarik izan, aztertu ondo pausu bakoitza eta buruan izan momentu bakan bakoitza azkena izan daitekeela". Hauetxek dira Edward Whymper-en hilarrian idatzita dauden hitzak. Bertan jartzen duen moduan, Autorea, Esploratzailea eta Mendizalea izan zen. Matterhorn-eko punta zapaldu zuen lehen pertsona izan zen. 1865eko Uztailaren 14ean lortu zuen balentria, justu bere aurkaria zen Carrelek Liongo ertzetik lortu baino bi egun lehenago.\nIgoera hura arduragabekeriaz eta tragedia ilunaz zikindurik dago. Whymper behin baino gehiagotan saiatu zen mendi hau igotzen, denetan huts egin zuelarik. Oraingo honetan, zazpi alpinista elkartu zituen, baino taldeko batzuk ez zeuden teknikoki prest horrelako abentura batean sartzeko. Michel Croz gida famatuak lagundu zion, nork Alpeetako beste hainbat lehen igoera burutu zituen. Lord Francis Douglas, Charles Hudson, Hadow izeneko ikasle gazte batek eta Zermatteko gidak ziren Taugwalter aita-semeak osatzen zuten taldea.\nIgoera mediatikoa izan zen garai hartarako. Igoera herri bertatik jarratzen zuten prentsa eta herritarrek. Uztailak 14ean jarri zuten oina lehen aldiz Cervinon, eta igoera frogatzeko, bandera bat kokatu zuten tontorrean. Momentuko poza eta zoriontasuna handia izan zen, baino oraindik jetsiera guztia zuten aurretik.\nWhymper-ek jetsiera ordena erabaki zuen: Lehena, Croz, oso trebea ez zen Hadow-k jarraiturik. Ondoren Lord Douglas eta Hudson zihoazen. Azkenik, Whymper Taugwalter-darrekin. Hau izan zen arazoetako bat. Trebeenak atzean joan behar du, aurretik doazenei aseguratu behar bazaie. Croz-ek hamaika eta bat oztopo gainditu zituen, baina bere atzetik zihoan Hadow-k irrista egin eta bere gainera erori zen. Biak batera erori ziren zulora, Douglas eta Hudsonek jarraiturik, denak sokaz loturak baizijoazten. Taugwalter-darrak zer gertatzen ari zen konturatu bezain laster, soka harri batetik pasa zuten erorketa geldiarazteko. Soka tentsionatu zenean, hautsi egin zen. Lehen lauak amildegitik behera erori ziren.\nMendian sokaz lotzeko ohiko teknika bi edo hiru pertsonaz osaturik egoten da. Zazpiak soka berdinean loturik zeuden. Eta gainera, erabili zuten soka hau, zuten melar eta zaharrena omen zen. Sekula lotu behar ez ziren soka bat. Gaur egungo alpinistarentzako onargarriak ez diren arduragabekeriak egin zituzten egun hartan.\nMomentu epiko haiek infernuan bihurtu ziren oso denbora gutxian. Kondairak dioenez, jetsieran, Tagwalter-darrek Lyskam-eko mendien gainean, urrutira, zerbait berezia ikusi zuten: Gurutze erraldoi bat gradualki osatzen hasi zen lainoartean. Whymper-i esan eta hiruak harri eta zur geratu omen ziren ikuskizuna begira.\nEgun batzuk beranduago erori ziren alpinisten gorpuak jasotzera joan ziren, baina Hadow, Hudson eta Croz-enak bakarrik aurkitu zituzten. Lord Douglas ez zen gehiago ikusi. Ikerketak eta konspirazio teoriak hasi ziren; monarkia Ingelesaren proposamenekin batera alpinismoari amaiera emateko. Urrezko egunak amaitu ziren alpinismoarentzat, bere lehen istripu larria jasan ondoren.\n150 urte beranduago, gure txanda da igoera errepikatzeko. Gurea ez da historiara pasako, noski, baina gure helburua munduko tontor polit eta erakargarrienetariko batera heldu nahi duen orori laguntzea da.\nPare bat ordu besterik ez nuen lortu lo egitea gauean. Lo gelditzen ginen amets gaiztoak behin eta berriz etortzen ziren nire burura. Agian, igoera geldi joan eta vivac bat egiten gelditu behar ginen beldurrez. Ez zen mendi honetan aurrenekoz gertatuko. Ezta azkenekoz ere. Aurreko egunetan honelako blog batzuk irakurtzen ibili ginen eta beraien ustez igoera zein jetsiera odisea batean bihurtu ziren.\nHala eta guztiz ere, igoera eguna baino egun bat lehenago, aterpetxetik gora egin genuen. Honek lasaitu egin zigun, igoera ez zela teknikoki hain zaila egiaztatu baikenuen. Baina Cervinoren arazo nagusia bidea galtzea da, denbora galtze handia suposatu baitezake.\nGure estrategia bat zen. Hura ondo ezagutzen zuen bati jarraitzea. Aterpetxean zeuden ia erdiak gidak ziren, beraz, bezeroarekin joango zen hauetako bati jarraitzea ez litzateke inongo arazoa izan behar, fisikoki oso indartsu ikusten baikinen. Jangelako kartel batek ezin ginela bertatik goizeko 4:20 baino lehenago atera eskatzen zigun. Antza denez, gidei ez estresatzeko.\nAdi gosaldu genuen. 20 minutu besterik ez genituen horretarako. Oso ahul sentitzen nintzen lo gutxi eginagatik. Igoerako erritmoan ez eraginik izatea espero nuen. Oso urduri geuden. Nire eskuak dar-dar egiten zuten eta ez zen hotzagatik. Mendiarekiko errespetua izugarria zen (eta da), eta mendiko blog katastrofiko horiek irakurri ondoren oraindik eta gehiago. Aterpetxean zeuden mendiaren horma bertikalen argazkiek ere ez zuten asko laguntzen. Tontorrak oso aereoa zirudien!\nEta bat-batean, dena aztoratu zen. Batzuk prestatzen hasi ziren. Mugimendu guzti hura ikustean gure urduritasuna areagotu egin zen. Ez genion inorri oztopo egin nahi, ez genien profesionalei trabarik egin nahi; baina ez genuen atzean geratu nahi. Mendiko maldan goran zihoan argiz osaturiko sugea jarraitu nahi genuen. 4:20ak arte itxoin genuen. Ordua zen. Zutitu eta aterpetxetik irten ginen. Material guztiarekin gosaldu genuen, beraz, sokaz lotzea besterik ez zitzaigun falta.\nBeste mendi batzuen esperientziak eman digun azkartasunaz lotu ginen elkar sokaz. Ederki konpontzen gara. Bakoitzak bere rola ondo ikasia dauka eta badakigu zer egin momentu oro. 5 minutu oinez ibili eta lehen pertsona-ilararen atzean kokatu ginen, lehen soka finkoen azpian. Hauxe da hasiera.\nBezeroen erdiak baino gehiago orientalak ziren. Nire aurrekoari linternaren pilak amaitu zitzaizkion. Bere gidak putz egin zuen etsita. "Ondo hasten gara...", seguru pentsatu zuela. Pasatzen utzi zigun, baina errespetuz gure lekuan mantendu ginen. Ez genion molestatu nahi. Jarraitu egin zuten, lehen soka finkoa igo eta gure txanda iritsi zen.\nSoka gogoz heldu nuen. Arnasa sakon hartu, indarra egin eta... gora! Ez zegoen atzera bueltarik. Igoerarekin hasi berriak ginen eta nerbioak deuseztu egin ziren. Ez zuen hotzik egiten, ertzaren ekialdetik baikindoazen momentuoro, haizearengatik babestuak. Soilik amaieran, hormaren iparraldean, hotzak zertxobait erasotu zuen.\nLehen horma sokaren laguntzaz gainditu genuen. Deskonposatutako gune bat pasa genuen lehen korridorera irits baino lehen. Tartean, lehenik eskuinera hartu eta ertzera igo ginen. Bertatik metro batzuk igaro genituen berriz ere ekialdeko horman sartu aurretik. Ezker eskuin beste behin. Berriz ertzean irten ginen. Oraingo honetan II-ko korridore bat igo genuen. Gainditu ondoren, hirugarren korridore bat zeharkatu genuen, ertzetik urrunduz. Momentuoro dinamika berdinean ari ginen igotzen: ezker-eskuin; ertzera hurbildu bezain laster, ertzetik urrundu. Orain artean, I eta II-ko eskalada konstantean ari ginen igotzen, erlaxatzeko denborarik gabe. Gure aurreko gidak hortzak estutuz zihoazen, baina hala eta guztiz ere, erritmoa nahiko errez mantentzen genien.\nEguna argitzean, nire galdetzo beldurra desagertu egingo zen. Horregatik, aurrean genituenekiko ez erritmoa galtzea zen helburu. Berdin jarraitzen genuen: ezker-eskuin. Puntu batean, 3.700 metrotara iritsi ginenean, aterpetxe zaharretik hurbil (3.800 m.), ertzetik oso urruti geudela konturatu ginen. Erreferentzi puntu gixa hartu genuen jetsierarako.\nInoiz ez bezala sentitzen ari nintzen. Lasai, indarrez eta optimista sentitzen nintzen. Tontorra lainoartean zegoela ikusten neun, baina horrek ez zidan gogoa galtzea egiten. Gainera, aurrean generaman gida eta bezeroaren erritmoa baino hobea zela gurea antzeman genuen. Taldearekin metro batzuk galtzen ari zirela ohartu ginen eta pasatzeko tentazioa izan nuen. Baina egin baino lehen, nire soka-kideei galdetu nien: "Pasatuko al diegu?". "Ez!" - erantzun zidaten. Errealitateaz ohartarazi zidaten. Hobea zen indarrak gorde eta aurreko gidariari lanak lasai egiten uztea. Esandakoa txintik esan gabe onartu nuen.\nAterpetxe zaharra zegoen tokia gainditu genuen, gaur egun egur pusketa bat bakarrik geratzen delarik haren lekuko, eta Solvay-runtz abiatu ginen. 200 metroko desnibela igo behar genuen oraindik, baina oso gertu ikusten genuen. 2 ordu generamatzan oinez. Sentsazio onak nituen eta igoeraz gozatzen ari nintzen. Igoera berezia izaten ari zen, Alpeetako beste edozein mendiren ezberdina izaten ari baitzen; hemen ez zen glaziar luzerik zeharkatu behar eta Pirineoetako arroka pauso konstanteak eskalatzen ari ginela zirudien, errez gainditzen genituen horietakoak.\nAterpetxea baino lehen, gelditu egin behar izan ginen pausu zehatz batean alpinista asko geldi geratu baitziren. Lehen Mosley Plaka baino lehen, eskuin-ezker trabesia bat aurkitu genuen, non gidek beraien bezeroei aseguratu egiten zien. III-ko pausu txiki bat besterik ez zen. Ura edan eta irasagarra jateko erabili genuen galtzen ari ginen denbora. Denbora gutxi barri, gure unea iritsi zen. Ensanblean egin genuen inongo arazorik gabe, seguruak sartuz tartean aurkitzen genituen txapetan.\nHau gainditu ondoren, Mosley Plaka genuen parez pare. Konfidantzaz eta seguru ikusten nintzen. Eta nire sokalagunei ere. Aurreko egunetan, luzeetan egiteko posibilitateaz hitz egin genuen, baina momentuan oso garbi ikusi genuen. Heldulekuetan arreta handia jarriz, errez gainditu genuen. III-ko zailtasuna eta 15 bat metroko altuera du. Seguru asko daude tartetik, konfidantza gehiago ematen duelarik.\nBi ordu t'erditan Hörnli-huttetik Solvay-huttera iritsi ginen. Erritmo paregabea!\nOndoren, Gaineko Mosley Plaka genuen gainditzeke, III+ekoa. Itxoin egin behar izan genuen berriz, beraz, jan eta argazkiak ateratzeko erabili genuen geldiunea. Gure txanda iritsi zenean, berriz ere ensanblean gainditu genuen, bertan zeuden txapak erabiliz. Hemendik aurrera, bidea argia zen. Ertz-ertzetik jarraitzen da sorbaldara iritsi arte. Denbora zen argitu zuela eta gidei jarraitzeko presiorik jada ez genuen. Hala ere, ez genuen erlaxatu nahi, jetsiera ere egiteko baikenuen.\nBeste ordu bat eta gero, sorbalda edo Shelter izenekora iritsi ginen. Hemen kranpoiak jarri genituen. 45ºko inklinazioa zuen malda batetik gora hasi ginen, berriz ertzera iritsi arte. Gune mixto bat zeharkatu eta soka finkoetara iritsi ginen. Matterhorn-eko zatirik aereoena da. Soka hauek gabe, IV eta IV+eko pausuak gainditu beharko genituen. Hasieran etzana hasten da, baina pixkanaka bertikaltasuna irabazten doa. Hala ere, ez genuen hutsune sentsaziorik inongo momentuan izan, 5 metroko irtengune bakoitza gainditu ostean, erlaitz erosoak baitzeuden oinak eroso jartzeko.\nSoka finkoen ia amaieran, gora zihoazen giden, gure eta jeisten ari ziren giden artean iskanbila sortu zen. Inork ez zuen ezer errespetatzen. Zapaldu egin ziguten, gu geuden bilerak erabiltzen hasi ziren eta ezin ginen lekutik mugitu beraiek pasa arte. 15 minutu luzeren ondoren, non elur hautsa gainetik botatzen ziguten, jarraitu egin ahal izan genuen. Zoritxarrez, humore txarrez.\nSoka finkoetatik irten eta azken elur malda geratzen zitzaigula konturatu ginen. Cervinoren ipar aurpegira ematen zuen. Malda 45º-koa zen.\nGoizeko 9.40etan Matterhorneko tontorra zapaldu genuen! 5 ordu eta 20 minutu behar izan genituen.\nArgazki batzuk eta behera. Ez genuen denborarik galdu nahi. Urrutira, Italiako gurutzea ikusi genuen, baina ez zuela bertara joateak inongo zentzurik pentsatu nuen momentuan, gu geuden Suitzako tontorra metro bat altuagoa baitzen. Bat batean, behe laino guztia altxatu zen eta inguru guztia ikusi ahal izan genuen: Zermatt eta bere bailara guztia gure oinpean genuen. Hura ikusgarria zen!\nGozamenez lepo, ez genuen arretarik galdu. Bagenekien orain zetorrela zailena eta, ziurrenik, luzeena ere. Berehala jarri ginen martxan. Hasiera oso maldatxua zirudien ekurretatik egin beharreko jetsierak. Tontorretik gertu estatua bat dago eta askok bertatik egiten dute lehen rapela. Elurra ondo zegoela ensanblean jeisteko pentsatu nuen eta nire sokalagunei jarraitzera animatu nien. 100 metro eta gero, lehen hesola aurkitu genuen. Oraingo hontan bai, rapela egin genuen, 20 metroro baitzeuden jada.\nRapel bat, bi rapel eta hirugarrenean soka finkoetara iritsi ginen. Igoerako erritmoa baina motelagoa zen, banaka rapelatu behar baikenuen. Soka finkoetatik behera ere ez genuen inongo zailtasunik aurkitu rapelatzeko. Beste hiru rapelen ondoren, azken soka finkora iritsi ginen. Zati teknikoena jetsi genuen jada eta hemendik aurrera ensanblean destrepatzeko aukera hartu genuen. Rapelatzen segiz gero, ez ginen egunez iritsiko aterpetxera.\nEnsanblean berriz, ertzetik behera gindoazen. Sorbaldara iritsi eta beste elur malda jetsi genuen. Hau eta gero, kranpoiak kentzeko unea iritsi zen.\nJeisten jarraitu genuen eta ordu erdi beranduago, Goiko Mosley Plaka-ra iritsi ginen. Pare bat orduko jetsiera generaman gutxi gora-behera. Erritmo paregabea genuen eta garaipena mingain puntarekin dastatzen ari ginen. Plaka hau rapelatzea izango zela seguruena pentsatu genuen, honen ondoren, beste Mosley Plaka baikenuen jeisteko, rapelean egitea hobeto dena baita ere. Momentu horretantxe, bi sokakide pare espainiar aurkitu genituen. Beraien lagunetaz galdetu ziguten, ea goruntzko bidean ikusi genituen. Baiezkoa esan genien, baina oraindik pare bat orduko igoera zutela aurretik. Hau entzutean, beraiek etsitzat eman ziren. 8 ordu behar izan zituzten Solvay aterpetxera igotzeko eta jetsiera luzea espero zuten. Preparazio kaxkarra zutela ohartu ginen. Sokarekin erabat trakets ikusten zitzaien. Eta batez ere, destrepatzen ez ziren batere jajoak. Horrexegatik aukeratu zuten rapel teknika jetsiera osorako. Eta momentu horretan ulertu nuen orokorrean dagoen informazio txarra mendi honi buruz. Esperientzia gutxiko mendizaleen artean (honekin ez dut gu profesional handiak garenik esan nahi) odisea hutsak, vivac beldurgarriak eta igoera penagarriak irakurri ahal ditugu, inpernura etorri bailiran bezala. Baina hau ez da ohikoena mendian esperientzia minimo bat dugunontzat. Ideia garbiekin, eguraldi egoera onarekin, soka kideekin harreman estuarekin, lau hanketan harrian ibiltzeko erreztasun pixkatekin eta aklimatazio on batekin, inongo zailtasunik gabe ateratzeko mendi bat da. Seguru nago, hauek, beraien etxeetara iristen direnean, Cervinori buruzko beste beldurrezko istorio bat idatziko dutela. Mendi honek merezi ez duen istorio bat.\nSolvay-en eguneko lehen atsedena hartu genuen (eguerdiko 12ak ziren). Ordu erdi bat jan eta edateko. Gaua aterpetxean pasa nahi zuten italiar batzuekin hitz egin genuen. Gau horretan "hotel" hark "beteta" kartela zintzilukatuko zuela, seguru. Denboraz kanpo goruntz zijoan jendea gurutzatu genuen eta baliteke bertan lo egiten geratzeko intentzioz izatea. Beherako, intentzio bereko jende gehiago ari zen igotzen.\nJarraitu egin genuen. Hurrengo Mosley Plaka rapelatu genuen. Berriz ensanblean jarri ginen, baina oraingo hontan, amaierararte honela iristekotan. Nahiz eta ordu erdi geldi egon, rapel errez honetan espainiarrei pasa genien. Gurera jarraitu genuen. Igoerako erreferentziak erabiliz saiatu ginen jeisten. Gainerea, tartean zauden elur arrastoek pausu markak nondik zijozten erakusten ziguten.\nHiru ordu destrepe jarraian pasa ondoren, aurreko egunean igo ginen puntura iritsi ginen. Egun honetan, 3.500 metrora igo ginen hurrengo eguneko bidea ondo jakiteko. Baina, jeisten ari ginela tontorreko bidea ez zen beste bide batetik igo ginen, eta jeisterakoan friend bat ezin aterarik geratu zitzaigun. 15:30ak ziren. Lan guztia egina genuen. Ateratzen saiatzeko denbora genuen. Material guztiarekin itzultzerik bagenu, eguna borobiltzea izango litzateke.\nBeñat, rapelatu eta soka blokeatu ondoren, lanean jarri zen. Friend-a desblokeatzeko hegalak oso barruan zeuden, baina fisureroen alanbreak emua bezala erabiliz, heltzea lortu zuen. Indarrez tira egin eta... Voilá! Atera egin zen! Ni oihuka hasi nintzen poztasunez. Egun hartan dena ezinhobeto ateratzen ari zen. Halako batena, gure gaineko irtengune batetik pertsona bat azaldu zen bidea bertatik zela adieraziz. Galdu egin ginela eta laguntza eska ari ginela uste zuen.\nOndo geudela azaldu ondoren, tximinia hura rapelatu eta soka jaso genuen. Igoera bidea ikasi nahian ari zen jende gehiagorekin gurutzatu ginen. Igoera egoeragatik galdetzen ziguten batzuk, giden ez baitzieten ezer garbirik esan nahi.\n16:30etan Hörnli-ko aterpetxera irisi ginen. Besarkatu egin ginen eta, orain bai, ospatzeko baimena geneukan!\nAhaztu baino lehen, zera esatea: atzean utzi genituen espainiarrak, arratsaldeko 20:30etan iritsi ziren, neka-neka eginda, Solvay aterpetxera igotzea besterik lortu ez zutelarik.\nCervino igotzeko gomendioak:\nCervino edo Matterhorn ez da teknikoki mendi zaila. Ez da ez aereoena, ezta gogorrena ere. Baino bai dela erdi mailako mendizalea proban jartzen duen mendia. Konstantzia, konzentrazio, orientazio eta pazientzia asko eskatzen duen mendia da. Proposatzen digun azterketa gainditzen badugu, mendizaleen seigarren zentzumen uztartuko dugu eta norberaren gainditze pertsonalean pausu bat gehiago eman dugunaren sentsazioa izango dugu. Bestalde, huts egiten badugu, minutuak orduak, indarrak dudak eta segurtasuna hutsegite konstante batean bihurtzen duen agonia batean sartuko gara.\nTontor eguna baino lehen, hamaika blog, aldizkari eta liburu irakurri genituen. Informazioz gainezka geuden. Horrek gauza positibo bat eta negatiboa bat zuen: Egin beharrekoa oso argi geneukan, puntuz puntu, uneoro, oso ondo baikenekien zer egin behar genuen; bestalde, alde txarra, errespetua soilik ez (hau sekula galdu behar ez den zerbait da), beldurra ere sartu zitzaigula gorputzean zen.\nBaliteke, okerren ikusten genuen momentuan, Beñat izatea taldetik tira egin zuena eta animatu zuena tontorra egitea, bakoitzak bere beldurrei aurre eginez. Eta, noski, lortu genuen. Gainera, asko gozatuz egin genuela konturatu ginen. Kendu dezagun tabu moduko hori gure burutik eta hitz egin dezagun nola egin behar diogun aurre erronka honi.\nInterneteko zenbait webgune ondorio ia berdinetara iristen dira Cervinora igotzeko prestakuntza honetan:\nV gradua bistaz edo III-a soka gabe kontorlpean izan.\nEntrenamentu fisiko zehatz bat eraman, bi edo hiru hilabete lehenagotik korrika hasiz.\nAllalinhorn edo beste 4000ko errezen bat igo, aklimatatzeko.\nEta hori da guztia? Bai, seguruenik, gure helburua gida batekin igotzea bada, gomendio onak izan daitezke. Baina beste guztiontzat, gomendio superfizialak dira.\nNabarmenduko nuen lehen gauza ez zela gure lehen laumilakoa izan Alpeetara iritsi ginatetik izango litzateke. Ezta bigarrena ere. Laugarrena baizik. Aurretik Mendi Arroxa edo Zinalrothorn igo genituen besteak beste. Gure aklimatazioa ezinhobea zen. Oso ondo sentitu ginen 4600 metroko altueran eta bagenekien egun hartan altuera ez zela guretzako oztopo bat izan behar.\nEgunero begiratzen genuen eguraldiaren iragarpena. Antizikloidun egunak aukeratu genituen. Hala ere, eguraldia ez zen erabat segurua, baina aterpetxe bertan gainontzeko gidei galdetu genien ea igotzeko asmotan zeuden. Beraz, bagenekien eguraldi ona izango genuela. Gida eta laguna dudan batek esan zidan 4 edo 5 ordutan tontorra igotzeko aukera ez bagenuen ikusten, buelta hartzeko. Gaur egun iragarpen fidagarriagoak ditugula uste dut denbora hori zerbait gehiago luzatzeko, baina beti ere Cervino mendian azkar sartzen direla lainoak kontutan hartuz.\nUrte asko daramatzagu mendian. Mendiak uzten dituen zeinu txikiak irakurtzen dakigu eta honi esker ondo orientatzen gara. Esperientzia dugu bidean zehar dauden erreferentziak hartzen. Mendi honek trebetasun hori lantzea behartzen gaitu, ez badugu bide hoberena jarraitzen, denbora asko galdu baitezakegu.\nGida berdinak bidearen esplorazioa egitea gomendatu zidan egun bat lehenago. Eta horrelaxe egin genuen. Igoeran laguntzeaz gain, lasaitu egin zigun eskalada hain zaila ez zela egiaztatzean.\nTontorraren egunean, gidari bati atzetik jarraitzea izan zen aukera hoberena. Beraien lana egiten utzi, errespetuz beti. Baina beraiek badakite nondik doan bidea eta beti jarraitzen dute bide optimoena. Gainera, beti dute garantia ematen duen erritmo bat. Gehienak, goizeko 4etatik aurrera ateratzen dira aterpetxetik.\nFisikoki prest egon, noski. Baina nik ez nuen prestatu egunero korri eginez. Prestaketa mendian egin nuen, ekintza asko eginez bertan. Esperientzia eta segurtasuna, potentzia eta fisikoa irabazi nituen gainera. Baina ez da urteetan zehar egiten dudanaren ezer ezberdina. Hori bai, azken ekintzak mendietako ertzetara zuzendu genituen gehienbat.\nHarkaitz eta arroka esperientzia honek segurtasuna eta azkartasuna ematen du mendian. Ez rokodromo batera joateak. 6ko graduazioa bistaz ateratzen duen batek baina gehiagok pasa du gaizki III-ko pausuetan 1000 metro baino gehiagoko altura baduzu oinen azpian.\nIgoerako soka teknika ensanblea da. Guk mendi punturaino egin genuen honela. Eta nere ustez gomendagarriena da. Batzuek soka finkoetan luzeak egiten dituzte. Baina gutxienez, Solvay-rarte, azkar joan behar dugu. Ez bagara gai ikusten II-ko pausuak ensanblean igotzeko, hobeto mendi hontara ez sartzea. Jetsiera, berdin. Guk soka finkoetan rapelatu genuen, gune bertikaleta baitzen. Mosley Plaketan ere bai. Gainontzekoa, ensanblean.\nTeknika hoberena duenak igoeran aurrena eta jetsieran azkena joan behar du. Honela, gainontzekoak aseguratu ditzake.\nAzken finean, gomendio hoberena mendian asko ibiltzea izango litzateke. Hortxe baita benetan hobekien ikasiko duguna momentu bakoitzean zer eta nola egin behar diren gauzak. Bertan egingo dugu Cervinoko azterketaren prestakuntza.\nCervino mendi handia da. Iragan iluneko mendia eta geroz eta esperientzia agoniko gehiago biltzen dituena. Baina seriotasunez eta errespetuz hartuz gero, gozatzeko modukoa da. Ez da kalitatezko eskalada bat, ekialdeko aurpegiak ez baitu arroka hoberena. Baina eskalada berezia eta luzea da. Luzeera hau erronka itzela da. Bertikaltasuna ikusgarria. Eta bistak, nola ez, paregabeak.\nMendi berezia da. Igoeraren ezberdintasunagatik, bere silueta perfektuarengatik, handitasunagatik eta alpinismoarentzat duen esanahiagatik. Alpinistek doktoradutza ateratzeko lekua. Ez beldurrik izan berari. Baina ez galdu sekula errespetua.\nGogoan izan indarra eta ausardia ez direla ezer zuhurtasunik gabe. Eta momentuko arduragabekeria batek bizi osoko zoriontasuna pikutara bota dezakela. Ez presarik izan, aztertu ondo pausu bakoitza eta buruan izan momentu bakan bakoitza azkena izan daitekeela\nIbilbidea: Cervino Hörnli ertza\nKategoriak : Ertza, Eskalada klasikoa, Kranpoiak\nZailtasuna:AD (IV eta IV+ pausuetan, soka finkoak.)\nIristeko denbora:1h. 30m.\nNola iritsi:Zermatt-etik, Schwarzsee-ra doan teleferikoa hartu, edo Furi-ra igo oinez, ondoren laku berdinean amaitzeko. Oinez, 3 bat ordu. Lakutik, ordu t`erdin, Hörnli-hutte-ra iritsiko gara (Hörnli aterpetxea).\nIgotzeko denbora:5h. 20m.\nJeisteko denbora:6h. 30m.\nEzaugarriak:I eta II-ko pausu konstanteak dituen bide luzea. III graduazioko hiru pausu. Azken zatiko IV eta IV+ graduko zatiak soka finkoekin daude. Hasieratik amaierara, konzentrazio osoa beharrezkoa da.\nMateriala:60m.-ko soka, kaskoa, friend-ak, zentak eta expressak.\nEgoera:Sorbaldararte elur gutxirekin sartzea gomendagarria.


Bisita Errekaldeko atean. (irudiaren xehetasunak)\nKonbinatua: Museoko sarrera eta Bisita gidatua\nUrteko gainerako egunetan: 11:00etan eta 12:30ean, larunbatean eta egun berezietan.\nTaldeak*: 2'5 € lagun bakoitzak.\nDoakoa *: 0 €\nBestalde, "Museorako sarrera + Bisita gidatua". konbinazioa erreserbatzen bada, prezioa berezia da:\nTaldeak: 3 € lagun bakoitzak.\nDoakoa*: 0 €\n- * Taldea: 8 pertsona edo gehiago\n- * Murriztua: Familia ugarietako kideak, ikasleak, 65 urtetik gorakoak, DSBP jasotzen dutenak, Kotizatu Gabeko pentsiodunak.\n- * Doakoa: Maiatzaren 18an (Museoen Nazioarteko Eguna) bisitari guztientzat, 14 urtetik beherakoak, Gazte txartela (EYCA), ICOM txartela, desgaitasunen bat duten pertsonak, langabezian daudenak*, irakasleak.\nMuseoko sarrera + Olaso Dorrea\nProgramatutako ordutegietatik kanpoko bisitak dira, taldeentzat. 8 lagunetik gorako taldetan egin daitezke erreserbak, nahi den egunerako eta eskatzen den orduan, betiere 10:00etatik 18:00etara. Kasu horretan, bisitak 4 egun lehenago erreserbatu behar dira.\n‹ Turismo Bulegoa gora Bergara Monumentala ›


Euskal film laburrak Clermont Ferrandeko Zinemaldian eta Azokan | Etxepare Euskal Institutua\nEuskal film laburrak Clermont Ferrandeko Zinemaldian eta Azokan\nEtxepare Euskal Institutuak bultzatutako Kimuak programa Clermont Ferrandeko Azokan lanean ari da egunotan, euskal film laburren sustapenean. Gainera, bertako Nazioarteko Film Labur jaialdiak badu euskal partaiderik aurten: Raúl de la Fuenteren Minerita dokumentala sail ofizialean lehiatzen ari baita. Eta ez da euskaldun bakarra, Kote Camachoren Elkartea ere zinemaldian eskainiko baitute. Film laburren esparruko azoka eta zinemaldi garrantzitsuenak dira da Clermont-Ferrandekoak. Nazioarte mailan daukaten ospe eta ikusgarritasunari esker, erreferentziazko ekitaldiak dira sektoreko profesional ororentzat.\nMinerita lanak ikain hasi du bere bidea, IDFA edo DocsDF bezalako jaialditan aukeratua izan baitzen, eta Goya Sarirako aurre-aukeratua. Potosiko Cerro Ricon (Bolivia) grabatu zuten dokumentala Raúl de la Fuentek, gauzain edo meatzari lanetan diharduten Lucía (40), Ivone (16) eta Abigail-en (17) egunerokoa jarraituz.\nKote Camacho, berriz, bigarren aldiz izango da Clermont Ferranden, 2010eko Kimuak aukeraketaren parte izan zen La gran carrera lanarekin parte hartu zuen eta.


Elorrioko Txintxirri ikastola DBH3-4: Centro Basco, Kaliforniako euskal jatetxearen etorkizunaz ‘Los Angeles Times’ egunkarian\n‘Los Angeles Times’ egunkarian argitaratu denez, Kaliforniako Chino hiriko «Centro Basco» jatetxeak etorkizun iluna izan dezake, izan ere, koronabirusaren krisiaren ostean aurrera ateratzeko modurik izango ote duen ala ez zalantzaz josita daude.\nAurrenekoz 80 urte eta gero, Aste Santuko Domekako afaria bertan behera laga zuen Centro Bascok, 1940an atea aurrenekoz ireki ostean. Euskal Herritik joandako etorkinen geraleku eta pentsio zen Chinoko Centro Basco eta 1940az geroztik familia giroko afariak eta jaietako ospakizun oturuntzak ziren beronen ezaugarri bereziena.\nEuskal jatorriko mila bat familia bizi omen dira oraindik ere Chino hiriaren inguruan eta sarri azaltzen ziren Centro Bascotik duela gutxira arte, berdin jaiegunen bat ospatzeko zein pilota jaialdi inprobisatuak burutzeko ere jatetxearen atzean loturiko frontoian.\n«Ohiko bezeroak itzultzeko irrikaz daude», gaineratzen du Centro Bascoko jabeak, baina «ohiko» bezeroak 65 urtez gorako gizon-emakumeak dira, koronabirusarekiko kolektibo zaurgarriena, alegia. Hala, Bernadette Heltonek kontuz ibili nahi luke erabakirik hartu aurretik.\nHonez gain, hiztegia aberastu nahian hona hemen bi hononimo.\nsena ≠ zena\nTxakur horrek ehiztari sena du.\nLehen zuria zena, orain beltza da.\nEgilea: Anonimoa Data: ekainak 03, 2020\nEtiketak: euskara, euskararen txokoa\nzientzia txokoa euskara kritika euskararen txokoa fiki mate fisika eta kimika fisika/kimika #iruzkinak ohar-kritikoa euskera fisika tekno musika orokorra Euskara-bertsoa kimika Gazte ahj emakumeak zientzian gureblogpertsonala natur #11F #emakume zientzialariak Ikastolako azterketa soziolinguistikoa aste berezia #gure blog pertsonala euskarako proiektua Bio-Geo english #11F #emakumezientzialariak 3.1 narrazioa #11F #emeakume zientzialariak #11f 11F 11F emakume zientzialariak higidura narrazioa #gureblogpertsonalak Biogeo GORPUTZ HEZKUNTZA arceperroviejo gureblogpertsonalak ingles sahara zientzia\n▼ ekaina (20)\n► urtarrila (45)\n► urtarrila (25)\n► iraila (33)\n► otsaila (25)\n► iraila (16)\n► urtarrila (31)\n► urria (25)\n► ekaina (29)\n► urtarrila (27)\n► iraila (24)


EUSKADI.-Eusko Jaurlaritzak Euskadiko turismoaren irudi berria aurkeztuko du Bruselan asteazkenean\nActualizado 2010/02/22 12:46:39 CET\nEusko Jaurlaritzako Industria, Berrikuntza, Merkataritza eta Turismo sailburu Bernabe Undak Euskadiko turismoaren irudi berria aurkeztuko du Europako erakundeen aurrean asteazkenean Bruselan egingo den ekitaldi batean. Turismo-marka berria urtarrilaren 20an Madrilen estreinatu ondoren egingo den lehen aurkezpenerako Eskualdeen Batzordearen egoitza hautatu da agertoki gisa. Ekitaldi horretan Eskualdeen Batzordeko ordezkari batek eta Eusko Jaurlaritzako Kanpo Harremanetarako Idazkaritza Nagusiko beste batek hartuko dute parte.\nHitzordu horretara Europako eskualde guztiek Bruselan dituzten ordezkariak daude gonbidatuta, baita diplomatikoak, Europako erakundeak, Belgikan bizi diren euskaldunen kolektiboa eta abar. Eskualdeen Batzordea Europar Batasuneko tokiko eta eskualdeko agintaritzen ordezkari politikoen bilgunea da. Erakunde hori Europar Batasuneko 27 herrialdeetako 344 kidek osatzen dute, eta Europar Batasuneko politikak eta legedia egiteko prozesuan tokiko eta eskualdeko enteei hitza ematea du helburu.\nEusko Jaurlaritzako iturriek jakinarazi dutenez, ETBko aurkezle Vanessa Sanchezek gidatuko du ekitaldia, eta hori amaitutakoan, Juan Mari Arzakek ekitaldirako pentsatu dituen sorkuntzak dastatuko dira. Gonbidatuen artean Athletic Club futbol taldeko kideak daude, hurrengo egunean Europa League txapelketako partida bat jokatuko baitute Belgikako Anderlecht taldearen aurka.\nIldo horretatik, Athleticeko jokalariek Euskadiko turismo-marka hedatzen lagunduko dute, eta horretarako, hainbat ekintza gauzatuko dituzte Belgikan dauden bitartean, esate baterako, horretarako diseinatutako gorbatak eta bidaia-poltsak eramango dituzte, futbol taldearen autobusa Euskadiko turismoaren irudiarekin errotulatuko da, eta marka jokalariek parte hartuko duten ekitaldietan azalduko da.\nEkitaldia, Euskadik Bruselan duen ordezkaritzan 2016an Donostia Kulturaren Europako Hiriburu izateko hautagaitzari buruz emango den hitzaldiaren biharamunean egingo da. Hitzaldi horretan Eusko Jaurlaritzaren Hizkuntza Politikarako Sailburuordetzako, Donostiako Udaleko, 2016 Donostia hautagaitzaren bulegoko eta Gipuzkoako Foru Aldundiko ordezkariek hartuko dute parte.


Noiz sortua: Astelehena, 11 Iraila 2017 12:43\nAurten ere, Euskara ikasi edota hobetu nahi duen herritarrak aukera izango du ikastaroan parte hartzeko. Horretarako, izena eman behar da udaletxean. Izen ematea, IRAILAREN 13tik 22ra bitartean egin behar da. (Bulegoko ordutegia: goizeko 9etatik eguerdiko 2ak arte).\nIzena ematen dutenen artean, ondoren, bilera egingo da eta bertan, bakoitzaren egoera ikusi eta Euskara ikastaroaren inguruan behar den informazio guztia eman eta zehaztuko da.\nEuskara ikastera animatu eta erabiltzeko deia luzatzen dizuegu. !!\nNoiz sortua: Astelehena, 11 Iraila 2017 12:41\nUrriaren 2tik ekainaren 18arte.\nPrezioa : 210 €\nUrriaren 3tik ekainaren 19arte.\nPilates eta hipopresiboak, ikastaro gelan, asteartea 09:15-10:45\nPilates eta hipopresiboak, ikastaro gelan, asteartea 17:30 – 19:00 / 19:00 – 20:30\nGAP eta TONIFIKAZIOA :\nUrriaren 2tik ekainaren 20arte.\nAstelehena: 18:30 – 19:30\nAsteazkena: 18:30 – 19:30\nPrezioa : 260 €\nAstelehena: 19:30 – 20:30\nAsteazkena: 19:30 – 20:30\nIkastaro hauek aurrera eraman ahal izateko, ikastaro bakoitzaren gutxiengo kopurua 8 lagunekoa izan beharko da eta gehienez 14.\nIzen-ematea: Ataungo Udala : 943180011. Irailaren 13tik 22ra.\nInformazio gehiago: Asier Auzmendi : 678813208\nNoiz sortua: Ostirala, 01 Iraila 2017 13:40\neta IÑAKI SANTOS\neta MARIANO HURTADO\nANTZEZTAUN 2017 1349 kB\nNoiz sortua: Igandea, 23 Uztaila 2017 08:17\nNoiz sortua: Azteazkena, 19 Uztaila 2017 20:26\nUztailaren 30ean, San Martingo lur azpiko aparkalekuen epea bukatuko dela eta, datorren urterako zozketa egiteko garaia heldu da. Interesa duzuenok, uztailaren21a baino lehen eman dezakezue izena Udaletxean. Zozketa, uztailak 27, osteguna, iluntzeko 19:00etan egingo da udaletxeko pleno aretoan.\nUDAL BULEGOAN BERRIKUNTZA LANAK\nUdal bulegoan, berrikuntza lanak egin nahi dira eta lan horiek egin ahal izateko, abuztuaren 7tik 15era (biak barne) udal bulegoa itxi egingo da. Udaleko ateak, asteazken eta ostegunean, goizeko 9:00etatik 11:30etara irekiko dira epaitegira datozenentzat bakarrik.\nArantzamendin jarrita dauden langa handiak kotxeentzat giltzaz itxiko dira eta oinezkoentzat langa txikiak jarri dira.\nSAN MARTIN ETA SAN GREGORIOKO PILOTALEKUAK\nAurrerantzean, San Martin eta San Gregorioko pilotalekuko argiak, txanponarekin piztuko dira eta sarrerako atea, automatikoki ireki eta itxiko da bere ordutegietan.


Zein etorkizun izango dute EBko bankuek? Esan Batzordeari zure iritziak - EBko txostena\nUrriaren 7an irekiko da lineako eztabaida interaktibo eta zuzeneko hirugarren txanda - oraingoan bankuetan - herritarren, enpresen, erakundeen eta arduradun politikoen artean. Merkatu Bakarra Hilabetea (Ikus IP / 13 / 847 IP / 13 / 882). Herritarrek eta eragileek EBko etorkizunerako proposamenak egiteko aukera da eta proposamen horiek eztabaidatzeko aukera ematen dute linean, denbora errealean, beste herritar batzuekin, eragileekin, funtzionarioekin eta buruzagiekin eta Europa osoko adituekin. Batzordea berriro sarera sartzen ari da herritarrek eta gizarte zibileko taldeek bere agenda politikoan parte har dezaten. Lineako foroak interesdunei komunikazio ildo berezi eta berehala eskaintzen die Bruselako arduradunei. Merkatu Bakarraren Hilabetean zehar, foroak lau gairen inguruko eztabaidak antolatzen ditu jarraian: Enplegua, Eskubide Sozialak, Bankuak eta Merkataritza Elektronikoa - EBko 24 hizkuntza guztietan.\nBarne Merkatua eta Zerbitzuak Michel Barnier komisarioak honakoa esan du: "Bi aste benetan aberasgarriak izan ditugu lineako eztabaidetan merkatu bakarreko funtsezko gaiei buruz: enplegua eta eskubide sozialen etorkizuna testuinguru ekonomiko aldakor batean. Zenbait ehunka proposamen politiko aurkeztu ziren eta Eztabaiden hurrengo astean, bankuen erregulazioaren arazo arantzatsua jorratuko dugu. Lurrean dauden pertsonei entzun nahi diet zer egin beharko genukeen Europan banku sistema egonkorragoa lortzeko eta ziurtatu finantza sektoreak, zergadunek baino, bere zati zuzena ordaintzen du ".\nEztabaidak egingo astelehenetik asteazkena (7-9 urrian) ra 140 herrialdetako 27 politika proposamenak, proposamen bat Europako kontsumitzaileak babesteko finantza-zerbitzu guztiak agintaritza bakarra sortzea hasita, hori multicurrency hipotekak arautu litzateke EB osoan ekimen bati . Horrez gain, 18 zuzeneko txat 9 hizkuntza ezberdinetan saioak ospatuko da online, Ogasun Watch, frantsesak, Banku Zentralen Finnish eta Bulgarian, Europako Parlamentuko kide bat, eta hiztun asko geiago. Finantza sektorean buruzko eztabaida hau gertatzen da, garai hartan finantza-krisiaren ondorioak dira oraindik eguneroko pertsona eta enpresen bizitza oso presente. Datozen eztabaida, pertsona, lurrean erakunde eta enpresa egunetan zehar aukera zer oztopoak geratzen nabarmentzeko, eta proposatzen beren iradokizunak Europa mailan ekintzak egiteko aukera izango dute.\nMerkatu Bakarra Hilabetea ospatzen ari da online on hemen ondoz lau astetan zehar, hainbat politika gai bat esploratu aste bakoitzeko:\nGaldera eta eztabaida Komisarioak, parlamentariak, EBko aditu eta pertsonez nazio zuzeneko bideo-txat bidez; horiek zuzeneko txat-saioak 80 inguruan eztabaidak hilabetean zehar programatuta, eta;\nIdeiak daitezke oraindik gisa aurkeztu orain online plataforman. Ia 700 ideia stakeholders eta partikularrek aurkeztutako argitaratuko dira webgunea. Ideia horiek eztabaidarako ireki ziren 23 irailaren lanpostu on ideiak, eta 30 irailaren eskubide sozialetan ideiak, eta egingo 7 urriaren zabalduko ideiak ertzetan, eta 14 urriaren merkataritza elektronikoa, ideia da.\nGai erlazionatuak:bankuakherritarreke-komertzioalanpostumulticurrency hipotekakproposamenakpolicymakersMerkatu Bakarra Hilabeteaeskubide sozialakinteres-talde\n#WeTakeYouHome - EBko etxeratze hegaldiek eta koordinazioak 500,000 herritar baino gehiago etxera ekartzen laguntzen dute


1. 1969-1990 euskara batua ikasliburuak elhuyar 0075\nEskuzko hariztaketaren helburua, torlojoaren haria (kanpokoa) ala azkoinaren haria (barnekoa) tailatzea da.\n2. 1969-1990 euskara batua ikasliburuak elhuyar 0152\nAzalaldean hortz helikoidalak tailatuta dituzten diska zilindrikoak dira.\nSaihets azalean kono motzaren generatritzen eran tailatuta hortz zuzenak dituzte.\n5. 1969-1990 euskara batua saiakera-artikuluak i. azkune 0031\nMekanikoki tailatutako engranaiak, bi sistema nagusiren bitartez lor daitezke.\n6. 1969-1990 euskara batua saiakera-artikuluak i. azkune 0031\nMakina hauek sailkatzeko, engranaia zilindriko zuzenen hortzak tailatzeko zein erreminta erabiltzen den hartuko dugu kontutan.\n7. 1969-1990 euskara batua saiakera-artikuluak i. azkune 0033\nHonela tailatutako engranaiak, modulu berdineko beste edozeinekin funtziona dezake.\n8. 1969-1990 euskara batua saiakera-artikuluak i. azkune 0033\nHor, kremailera bat gurpil batekin engranatzen ari dela eta bide batez hortzak tailatzen ari zaiola pentsa dezakegu.\n9. 1969-1990 euskara batua saiakera-liburuak j.b. aierbe 0063\n10. 1969-1990 euskara batua saiakera-liburuak artea eta gizona 0022\n11. 1969-1990 euskara batua saiakera-liburuak hezksaila 1984 0078\n- Burutu behar den gaia aukeratu eta, bozetoa egin ondoren, tailatu behar den euskarrira eraman.\n12. 1969-1990 euskara batua saiakera-liburuak hezksaila 1984 0078\n- Aurreko prozeduraz igeltsu edo eskaiola koskoak erabili elementu konkretuak tailatzeko.\n13. 1969-1990 euskara batua saiakera-liburuak hezksaila 1984 0136\n14. 1991> euskara batua saiakera-liburuak bitez 00111\nIrudi gotikoak: zuhaitz-enborrean tailatutakoak\n15. 1991> euskara batua saiakera-liburuak j.a. berriotxoa 0040\nMaterial bigunak (igeltsuak, buztinak edo tuparriak) azaleratzen diren tokietan, higalanak, modu ez osoan gutxienez, hustu egin ditu gune hauek, kubeta luzeska txikiak tailatuz, konglomeratuzko, kararrizko eta hareharrizko maldek inguratuak eta menderatuak, Lizarrako diapiroan ikusten den bezala.\n16. 1991> sailkatu gabeak hilabetekari, noizbehinkariak,..... santa mariñe 1994 0005


Zein bertso botako zenuke, sagardorik ez balego? - Hernani - Kronika.eus\nZein bertso botako zenuke, sagardorik ez balego?\nKronika - Erredakzioa 2020-04-02 00:00\nTxotx denboraldiarekin batean martxan jarri du Doberak, aurten seigarrenez, 'Bota bertsoa!' bertso-paperen lehiaketa. Egoerak bultzatuta, bertsoak emailez jasoko ditu, apirilaren 27ra arte.\nBadirudi bihozkada batek eraginda jarri zaiola gaia, aurtengo Bota bertsoa! bertso-paper lehiaketari. Txotx denboraldia irekitzearekin batera martxan jarri zuen Doberak lehiaketa, seigarrenez, baina koronabirusari aurre egiteko ezarritako neurriak medio, aldaketak egin behar izan ditu.\nHori horrela, eta sagardotegietan txotx egiteko aukerarik oraingoz ez dagoenez, bertso- -paperak emailez jasoko ditu Doberak. Bertsoa nahi den doinu eta neurrian idatzi behar da, eta egilearen izen-abizenak eta telefonoa jarrita, dobera@dobera.eus helbide elektronikora bidali.\nParte hartzeko epea ere luzatu egin da: apirilaren 27ra arte jasoko dira proposamenak.\nGaia, berriz, ez da aldatu, eta gertaerei begira, ezin aproposagoa dirudi... Sagardorik ez balego?\nHortxe, proposamena. Txotx eginez ezin bada ere, agian etxean sagardoarekin topa eginda etorriko zaio baten bati etorria, edo abstinentziak esnaraziko dio barruko bertsolari sena! Modu batera edo bestera, animatzeko deia luzatu die herritarrei Doberak.


Mendekotasuna duten adinekoen egoitza batean plaza bat eskatzea. Egoitzak gune irekiak dira; bertan, arreta osoa eskaintzen zaie mendekotasun-mailaren bat duten eta egoera pertsonala, familiarra edota soziala direla-eta beren eguneroko bizitzan uneoro laguntza behar duten adineko pertsonei.\nGipuzkoako edozein zentrotan eska daiteke plaza. Erabilgarri dauden plazen arabera erantzungo dira eskaerak.\nAndoaingo Done Joan Bataiatzaile Zaharren Etxea: Ama Kandida Etorbideko 27. zenbakian dago eta 95 plaza ditu: 49 en banakako logelatan eta 46 plaza 23 logela bikoitzetan.\n65 urtetik gora duten, mendekotasuna duten eta Gipuzkoan erroldatuta dauden pertsonak izan daitezke, autonomoak nahiz mendekoak, baldin eta eguneroko bizitzako jarduera batzuk edo guztiak egiteko laguntza behar badute.\n65 urtetik beherakoak edo pertsona autonomoak ere onar daitezke, norbanakoaren egoera pertsonalen-gatik edo sozialengatik adineko pertsonen kolektibo horrekin parekatu litezkeen kasuetan.\nAldez aurretik elkarrizketa bat hitzartu behar da Udal Gizarte Langilearekin (943304343). Honek emango dizu egin beharreko urratsen berri.\nMedikuaren txosten eguneratua (diagnostikoa eta tratamenduak barne).\nBegiratu Foru Aldundiaren web-orriaren bukaeran\nGipuzkoako Foru Aldundiaren web-orria kontsultatu.


Iñigo Iturrate - Wikipedia, entziklopedia askea.\nBilbo, 1963ko urtarrilaren 20a (57 urte)\nIñigo Iturrate Ibarra (Bilbo, Bizkaia, 1963ko urtarrilaren 20a) EAJren izenean Eusko Legebiltzarreko legebiltzarkidea da, legebiltzar horren IX. eta X. legegintzaldietan. Bizkaiko Foru Aldundiko funtzionarioa da lanbidez.\nEusko Legebiltzarrari dagokionez, 2002tik 2006ra Eusko Legebiltzarrreko ordezkaria izan zen RTVEren Euskadiko Aholku Batzordean. Egun, Eusko Legebiltzarreko Mahaiaren bigarren idazkaria da; Eusko Legebiltzarreko Erakunde, Segurtasun eta Justizia batzordeko kidea; Eusko Legebiltzarreko Erregelamendu eta Gobernurako Batzordeko bigarren idazkaria; Eusko Legebiltzarreko Giza Eskubideen, Berdintasunaren eta Herritarren Partaidetzaren Batzordeko kidea; eta EITBren Administrazio Kontseiluan Eusko Legebiltzarraren ordezkaria.\nEAJren barnean, Aberri Batzarreko ordezkaria izan da; Bizkaiko Batzar Nagusietako batzarkidea (1991-2007). Bizkaiko Batzar Nagusietako lehendakariordea (1995-2003); eta Bizkaiko Batzar Nagusietan Eusko Abertzaleak taldeko bozeramailea (2003-2007).\nGainerako erakunde publikoei dagokienez, Bizkaiko Foru Aldundiko Berdintasuna eta Herritarren Eskubideetarako zuzendari nagusia izan da (2007-2009); Garapen Lankidetzarako Euskal Aholku Batzordeko kidea (2007-2009); eta Emakundeko Zuzendaritza Kontseiluko kidea (2007-2009).\nSabino Arana Kultur Elkargoko bazkidea eta Amnesty Internationaleko bazkidea da. Horrez gain, 2007ko udal hauteskundeen ondoren Mendexan sorturiko udal taldeko kide izan zen.\nIñigo Iturrateren fitxa, Eusko Legebiltzarraren webgunean.\nOrriaren azken aldaketa: 20 urtarrila 2020, 19:43.


Mugikortasun mahaia - Hondarribia\nHigikortasuna, Ingurumena eta Nekazaritza/\nLANDA GARAPENA, INGURUMENA ETA AGENDA 21ren proiektua\nHondarribiko Udalak Mugikortasun Mahaia osatu du, udalerriko hainbat pertsona eta eragile sozialen parte-hartzearekin. Parte-hartzaile horiek banakako gisa edo tokiko elkarte eta erakundeen ordezkari gisa jardungo dute.\nMugikortasun Mahai honen helburua, udalerriko mugikortasun iraunkorraren aldeko lana egitea da, hainbat ekintza eta jarduera martxan jarriz. Ekintza horiek, besteak beste, honelakoak izan daitezke: kaleak oinezkoek soilik erabiltzeko moldatzea, bidegorriak eraikitzea, Mugikortasunaren Astea moduko ekintzak antolatzea, eta abar.\nAipatu lan horiek garatzearekin herritarren lekualdaketak modu seguru eta erosoan egitea ahalbidetuko duten azpiegitura posibleak antzeman nahi dira, eta, horrekin batera, Hiri Mugikortasun Iraunkorrerako Plana (HMIP) diseinatu. Dokumentu horretan eragile guztiak kontuan hartuko dira eta Hondarribiko mugikortasun eta irisgarritasun beharren arteko oreka bilatuko da, ingurumena babestuz eta gizarte kohesioa eta garapen ekonomikoa sustatuz; izan ere, horiek baitira mugikortasun iraunkorraren printzipioak.\nMugikortasun Mahaiaren lanak hainbat ekintza bultzatzen ditu.\nGarraio publikoari butuzko inkesta Hondarribian\nHondarribian garraio publikoaz egiten den erabilerari eta dauden beharrei buruzko galderak egin zaizkie herritarrei.\nGaldeketa herritarrei Galdeketa ikastetxeetan\n2017ko Mugikortasun astea\nMugikortasun iraunkorra sustatzera begirako ekintzak, tailerrak eta jarduerak.


Zergatik | LiberaForms\nGaur egun, ia espazio eta proiektu guztiek, kolektiboak, elkarteak, kooperatibak edo ikastetxeak diren alde batera utzita, datuak biltzeko beharra dute haien ekintzak burutzeko: erreserbak, kontsultak, menifestuei atxikitzea, etab. Maiz, ezjakintasuna dela eta, enpresa multinazionalen software pribatiboak erabiltzen dira; enpresa hauen negozioa, hain zuzen ere, gure datuak beste enpresei saltzean datza, pertsona bakoitzaren neurrira sortutako publizitatea sor dezaten.\nDatuen bilketari esker GAFAMek bezalako enpresa multinazionalek badakite nor garen, norekin gauden, zerk arduratzen gaituen, zerk pozten gaitun eta zeintzuk diren gure interes eta planak. Horri guztiari esker, planetako enpresa aberatsenetakoak dira eta aurrekaririk gabeko manipulazio sozialerako ahalmena dute. Baina enpresa handi horien produktu eta zerbitzuak ez dira doakoak: gure datuekin ordaintzen ditugu, nagusi den kapitalismo digitalaren lehengai baitira.\nEnpresa teknologikoen botere-metaketa areagotu egin da azken urteotan. Hala ere, oraindik ere uste dugu teknologia digitalak aukera ona direla desberdintasunak murriztu, aukerak sortu eta helburu amankomun hori bermatzeko, benetan soziala eta solidarioa den ekonomia batean, kapitalismo harraparitatik urrun. Horregatik sortzen eta hobetzen ditugu ondasun amankomun digitalak, teknologia etikoak kultura askeko testuinguruan.\nEraiki dezagun helburu hori etika digital esplizitu batekin: bota ditzagun GAFAMak gure espazio eta proiektuetatik, erabili dezagun LiberaForms gure galdetegiak sortzeko! Edo software libreko beste edozein tresna, hala nola https://formtools.org, https://www.drupal.org/project/webform, https://framaforms.org, https://www.limesurvey.org, https://ohmyform.com.\nLiberaForms hurbileko kultura librea eta zero-kilometroko softwarea da, AGPLv3 lizentziapean. Programa Lleialtec-en 2019an GNGforms izenarekin garatu bazen ere, ideia bi urte lehenago hasi zen. 2017an, Sants auzoan, l'Hortet de la Farga iraunarazteko borrokan ari zirela, Google Inprimakiak erabiliz sinadurak biltzeko galdetegi bat sortu zen. Eta ez zen datuekin bakarrik ordaintzen: galdetegi kopuru jakin batetik aurrera, ordaindu ezean enpresak datuak bahitzen zizkizun. Horrela sortu zen auzotarrek datuak errespetuz eta ustekaberik gabe jaso ahal izateko galdetegi etiko batzuk sortzeko ideia.\nHortet-etik eta Lleialtat Santsenca-tik harantzago, LiberaForms bizilagun, entitate eta proiektuen eskura dagoen tresna da. Programa hau bai galdetegi pribatiboak erabiltzen dituzten erabiltzaileek, bai aldez aurretik esperientziarik ez duten beste pertsona batzuek erabiltzeko da. Erraz sortzen, pertsonalizatzen eta kudeatzen ditu galdetegiak, pertsonen datuekin bat dator eta Europako Datuak Babesteko Legea betetzen du. Erabili dezagun LiberaForms gizarte libre, etiko eta subiranoagoa eraikitzeko! :)\nEskatu doako kontu bat galdetegi hau osatuz. Kontu-mota hau mugatua da: kontsultatu erabilera baldintzak.


Kontzesionario batek kalte-ordaina eman beharko dio gidari bati, airbagak gaizki funtzionatzen duelako. | Consumer\nJostura akastun batek erredurak eragin zizkion eskatzaileari, gailua martxan jartzean\nEgilea: mediatrader 2002-ko irailak 13\nValentziako Auzitegiak autoen kontzesionario bat eta banatzaile ofiziala kondenatu ditu 2.168 euroko kalte-ordaina ematera airbagaren funtzionamendu eskasa dela eta lesionatutako gidari bati. Zaurituak erredurak izan zituen beso batean eta hanka batean, gailua martxan jarri eta gasa tenperatura altuan ateratzean.\nEpaiaren arabera, beste auto baten irismenagatik aurretik zuen turismoarekin talka egiteak lehen ibilgailuaren segurtasun-gailua aktibatu zuen, funtzionamendu irregularra izan zuena.\nPeritazioak egiaztatu zuenez, airbagaren poltsan jostura akastun batek kontrolik gabe eta bortizki atera zuen gasa tenperatura altuan, eta erredurak eragin zizkion gidariari. Gidariak 30 egun behar izan zituen lesioak sendatzeko, eta eskuineko izterraren aurreko aldean hamazazpi bider zazpi zentimetroko eremu hiperpigmentatu eta hipersentibera geratu zitzaion.\nTurismoaren jabeak eskatu zuen airbag berri baten kostua ordain ziezaiotela, aktibatutako airbagaren funtzionamendu txarragatik, baina epaian ezetsi egin zen eskaera hori, frogatuta dagoelako, eta zalantzarik gabe, airbagak funtzionatu egin zuela, irregularki edo gaizki bada ere.\nSegurtasun sistemak gaizki funtzionatzeak kalte gorpuzdunen kalte-ordainak justifikatzen ditu, baina ez gailuaren unitate berri bat ordaintzea. Puntu honetan, epaian adierazten da auto-gidariak bizia salbatu zuela airbagak “funtzionatu zuelako”, baina ez behar bezala.\nValentziako Unibertsitateko Trafikoko eta Bide Segurtasuneko katedradun Luis Montororen arabera, airbag-ak “oro har, ez dira oso arriskutsuak, baina, aldi berean sortutako segurtasun-sistema denez, horrelako kasuren bat egon daiteke”.\nMontorok dioenez, segurtasun-gailu horren arriskugarritasuna hauxe da: aktibatzean, “leherketa pirotekniko bat gertatzen da arau orotan, eta airbagak orduko 400 kilometroraino bultzatzen ditu”.\nHori dela eta, katedradunak gomendatzen du inoiz ez gidatzea bolantetik 25 zentimetro baino gutxiagora, “eta inoiz ez 10 zentimetro baino gutxiagora; izan ere, jarrera horretan, airbagaren aktibazioa hilgarria izan daiteke, beharrezkoa bada”.\nairbag-a gidari indemnizar-eu\nEmakumeentzako aseguru esklusiboak


Alurr Dantza Talderako matrikulazio epea zabalik — dantzan.eus\nHemen zaude: Hasiera › Hemeroteka › Alurr Dantza Talderako matrikulazio epea zabalik\nAlurr Dantza Talderako matrikulazio epea zabalik\n2013-2014ko ikasturteari begira, Alurr-eko matrikulazio epea zabalik dago uztaila eta iraila osoan zehar. Izena eman nahi duten guztiek aurrematrikula egin behar dute, nahiz eta ordainketa bai uztailean, bai irailean egiten ahalko den.\nAurreko urteetan osatutako taldeak egun eta ordu berean ariko dira. 2013-2014ko ikasturtean eskainiko dituzten eskolak eta ordutegiak uztailean ezagutaraziko dituzte. Berritasun gisa, LH5-LH6 eta LH3-LH4 mailetako mutilen bi talde egongo direla aipatu nahi dute.\nHalaber, arratsaldeetan dantza egiteko aukerarik ez duten gazteek, goizetan egin ahal izango dute, eta hainbat dantza estilo ikasteko parada eskainiko dute. Informazio gehiago nahi izanez gero, 635 75 70 48 telefono zenbakira deitu behar da edota Ibarrako kultur etxera: 943 67 03 99.\nMatrikula egiteko agiriak Ibarrako kultur etxean edo Alurr Dantza Taldearen bulegoan jaso daitezke. 635 75 70 48 telefonora deituta atsegin handiz emango dituzte nahi argibide guztiak.


Kondairak dioenez horrela sortu ziren Pirinioak.\nErrealitatean Pirinioak lurrak sortu zituen. Milioka urteen ondorioz sortutako mendiak dira. Iberiar penintsula Europatik banatzen dituzte Pirinioak. 450 kilometroko luzera dute, Kantauriar itsasotik Mediterraneo itsasora joaten dira. Erdialdean 150 kilometroko zabalera hartzen dute. 3000 metroko mendi tontorrak daude Pirinioetan; esaterako, Monte Perdido (3404), Posets (3355) edo Pico Maldito (3350). Pirinioetan glaziar txikiak, lakuak, eta glaziarren garaiko zirkuak aurkitu daitezke ere.\nPosets Maladeta parke naturala Cerler-go begiratokitik.\nGu askotan izan gara Pirinioetan. Batzuetan atzerrira joan nahi dugu hango lekuak exotikoagoak eta politagoak iruditzen zaizkigulako. Baina ez gara oso urruti joan behar naturak egindako miragarriak ikusteko; Pirinioak adibide bat da. Nafarroako, Huescako eta Lleidako Pirinioetan izan gara eta liluratu gaituzte. Huescakoetara itzuli gara Aste Santuan (apirilaren 12tik 17ra).\nAurrekoan, 2012an, denborarik gabe gelditu ginen eta Ordesa eta Monte Perdido parke naturalera beranduegi joan ginen. Ibilbide bat egiten hasi ginen baina, esandakoa, beranduegi egin zitzaigun eta itzuli behar izan ginen. Oraingoan Llanos de Lalarriko ibilbide osoa egin genuen.\nAurreko batean kontatu nuen kirola eta bidaiak lotuta daudela. Treking, sendazaletasuna edo mendi ibilbideak egitea beste aukera bat da.\nOrdesa eta Monte Perdido parke naturala\n(aragoieraz Parque nacional d’Ordesa y d’as Tres Serols)\nSobrarbe eskualdean dago, Bielsa herritik gertu eta 1918 urtetik Espainiako parke nazional izendapena dauka.\nLlanos de Lalarri edo Lalarriko lautadara joateko kotxea Pineta ama birginaren baselizaren ondoan dagoen aparkalekuan utzi behar da. Baselizaren ondoan lehenengo ikurrak daude. Bertan ibilbide ezberdinak egiteko aukera dagoela agertzen da. Llanos de Lalarrira joateko bi aukera daude, guk ezkerrekoa hartu genuen.\nOrdesa eta Monte Perdido. Sarrera.\nIbilbidea erraza da. 10 kilometro inguruko ibilbidea da joan eta etorri ibilbide berberatikegiten bada; 300 metroko desnibelarekin (aparkalekua 1280 metrotan dago eta Llanos de Lalarri 1580 metroetan, gutxi gora behera). Gu hiru ordutan, gutxi gora behera, Llanos de Lalarrira joan etorria egin genuen. Ordu eta erdi igotzeko eta ordu eta erdi baino gutxiago jaisteko. Kontuan izan behar da argazkiak egiteko gelditzen ginela, eta lautadan denboratxo bat egon ginela ere.\nIbilbidearen hasieran pagadi bat zeharkatzen da. Ezkerraldean Pineta Zirkuaren hormak daude. Zirkuaren atzealdean, erdi-izkutatuta, Monte Perdido, bere izenari men eginez. Udaberrian gaudenez elurra oraindik ez da guztiz urtu eta ibilbidearen hasieran itzotzaren gainean joan behar izan ginen. Pineta zirkuan ere elurra nahiko zegoen eta elur-jauziak izan zirela ikusten zen.\nOrdu erdian gutxi gora behera Cincaren gainetik pasatzen den zubi batera iristen da bidea. Bidea ongi markatuta dago, ezinezkoa da galtzea.\nCincaren gainetik pasatzen den zubia\nBidean dauden seinaleak\nOndoren Cincaren ur-jauziarekin topatu ginen. Esan bezala, udaberrian gaudenez, eta mendietan oraindik elurra dagoenez nahiko ur jaisten zen ur-jauzi honetatik eta bidea bustitzen zuen. Bikotekideak salto batez zeharkatu zuen, nik, aldiz, zapatilak kendu nituen eta uretan sartu nituen oinak. Ura fresko zegoen baina bidearen erdialdean eskertzen zen oinetan freskotasun hori.\nAurrera eginez Lalarri trokaren ur-jauzia dago. Ura indar handiarekin jaisten zen eta zubitik pasatu ginenean busti ginen. Cincaren ur-jauziaren hormak grisak ziren, Lalarrikoak gorriak. Harrigarria benetan naturak egiten duena. Pixkanaka gailurrak gero eta gertuago daude eta Pineta zirkua eskuinaldean ikusten zen orain.\nLalarri trokaren ur-jauzia\nLalarri trokaren ur-jauzia pasata gutxi gelditzen da Lalarriko lautadara iristeko. Agian ibilbidearen tarte zaileena da dena gora egin behar delako, dena dela, ez da igoera oso nabarmena.\nBehin Lalarriko lautadara iritsita ibilbidearen bukaeraraino joateko aukera dago, eta han dauden ur-jauziak ikusi edo larre berdeetan atsedena hartu daiteke, guk egin genuena, hain zuzen. Bertan geundenean mendi tontorretan hodeiak jartzen hasi zen eta beldurrarekin geunden euria egiteko aukerak handitzen zirelako eta ez genuelako arropa aproposa. Gainera, akats bat izan genuen: ez genuen janaria eraman. Beraz, gomendio bat, mendira joatekotan edateko eta jateko gauzak eraman. Janaria eraman bagenu han askoz denbora gehiago egongo ginateke, ingurugiroak bertan gelditzeko gonbidapena egiten duelako-eta. Bideetatik jendea zebiltzan, umeak zeuden ere.\nLalarriko lautada, Cirque de Troumouse mendia\nLalarriko lautadan Las Tres Sorores edo Las Tres Marias mendien (2781), (2757), (2702) bista izugarria da. “Hor bertan” daudela dirudi. Aurrean Cirque de Troumouse ikusten da. Eta atzekaldean Pineta Zirkua izugarria.\nPineta Zirkua, Llanos de Lalarritik\nIbilbidearen luzera: 10 kilometro gutxi gora behera, joan-etorri\nDesnibela: 300 metro\nHasierako altuera: 1280\nBukaerako altuera: 1580\nDenbora: 3 ordu (joan-etorri)\nargazkilaritza bidaiak Hercules ibilbidea kondaira Llanos de Lalarri mendia Monte Perdido Ordesa Pineta Harana Pirinioak Pyrene xendazaletasuna\nEtiketak: argazkilaritza bidaiak Hercules ibilbidea kondaira Llanos de Lalarri mendia Monte Perdido Ordesa Pineta Harana Pirinioak Pyrene xendazaletasuna


«Dublin»: berrikuspenen arteko aldeak - Wikipedia, entziklopedia askea.\n«Dublin»: berrikuspenen arteko aldeak\n08:29, 29 ekaina 2015ko berrikusketa\n206 bytes removed , Duela 5 urte\n08:08, 29 ekaina 2015ko berrikusketa (aldatu)\n08:29, 29 ekaina 2015ko berrikusketa (aldatu) (desegin)\nDublin hiriHiriaren izena [[Irlandera zaharra|irlandera zaharreko]] ''Dubh Linn'' izendapenaren [[Irlandako ingelesa|hiberno-normanderako]] eratorria da: haren esanahia [[euskara]]z ''Putzu beltz'' da, hots, ''dubh'' ("beltz") eta ''linn'' ("putzu"). Historikoki, irlanderazko grafian gaur egungo ''bh'' digrafoa antzina ''b'' hizkiletraren gaineko puntu batez idazten zen, hau da, ''Duḃ Linn'' edo ''Duḃlinn''. [[Normandiar]]rek —[[frantses]]ez hitz egiten zuten— puntua kentu eta ''Develyn'' edo ''Dublin'' izenekin ordezkatu zuten. Aintzira hura [[Poddle ibaia]] gaur egun Wellington Quayn elkartzen den [[Liffey ibaia]]rekin elkartu aurretik jasaten zuen geldialdiarekin sortzen zen, baina egun idortuta dago eta Dublingo atzealdeko Dubh Linn Gardens parkeko guneak estalitzen du; Poddle ibaia, berriz, lurpeko kanalerapen baten bidez doa.\n[[irlandako gaelera|irlanderazirlandera]]<nowiki/>kozko ''Baile Átha Cliath'' izena —euskaraz, "Ibiko gotorlekuaren hiria"— ''Áth Cliath'' [[Father Mathew zubia|Father Mathew zubitik]] hurbil zegoen [[Liffey ibaia|Liffey ibaiko]] ibi bat zen. [[Irlandar mitologia]]ko ''[[Táin Bó Cúailnge]]'' izeneko kondairan ''Dublind rissa ratter Áth Cliath'' esaldia aipatzen da ("Áth Cliath deitua da Dublin").\nDublin hiria [[Irlanda]]ko ekialdeko kostaldean dago, [[Liffey ibaia]]ren bokalean, eta denera 115 km2-ko azalera du. Hegoaldean garaiera txikiko mendiz inguratuta dago, eta mendebalde eta iparraldetik, berriz, soroz eta alorrez. Liffey ibaiak hiria bitan banatzen du: [[Iparraldea (Dublin)|Dublingo Iparraldea]] eta [[Hegoaldea (Dublin)|Dublingo Hegoaldea]]. Bi ertz horiek beste bi ibai txikiagotan banatzen dira: [[Tolka ibaia]], [[Dublingo badia]]ren ipar-mendebaldean itsasoratzen dena, eta [[Dodder ibaia]], hego-mendebaldean. Gainera, hiri barnean, mendebaldera [[Shannon ibaia]]ren lotzen diren beste bi kanal ere badaude: hegoaldeko [[Kanal Handia (Dublin)|Grand Canal]] eta iparraldeko [[Royal Canal (Dublin)|Royal Canal]].\n[[Fitxategi:Dublin SPOT 1023.jpg|thumb|200px|left|Dublin hiriko aireko ikuspegia. Bertan, [[Liffey ibaia]] [[Dublingo badia]] eta [[Itsaso Zeltikoa|Zelta itsasoan]] itsasoratzen ikusten da, baita [[Iparraldea (Dublin)|Dublingo Iparraldea]] eta [[Hegoaldea (Dublin)|Dublingo Hegoaldea]] eremuak ere.]]\n[[Europa]]ko ipar-mendebaldeko eremu guztian bezala, Dublin hiriburuak [[klima ozeaniko|klima atlantikoari]] esker, hiriburuak [[negu]] xamurrak eta [[uda]] freskoak izateaz gain, ez du muturreko tenperaturarik jasaten. [[Urtarril]]eko tenperatura beroena 8.3 °C-koa da; aldiz, [[uztail]]eko tenperatura beroena 19.6 °C-koa da. Bestalde, urte osoko hilabeterik eguzkitsuenak [[maiatz]]a eta [[ekain]]a dira; euritsu eta hezeena (73 mm. [[euri]] kopurua izaten du), [[abendu]]a da; eta idorrena, [[uztail]]a, 43 mm. euri kopuruarekin. DublinDena hirianden, [[euri]]-jasak urte osoan zehar gerta litezke.\nDublin hiria [[Irlanda]] guztian euri gutxien egiten duen lekua da Dublin: hiriaren erdigunean, urte osoan 695 mm. euri jaso izan dira. [[Negu]]ko urtaro gehienak euritsuak dira; halere, [[azaro]]a eta [[martxo]]aren artean noizbehinka [[elur]]ra ere izan da, baina [[txingor]]ra ohikoagoa da. Udan egunak luzeak dira; neguan, ordea, motzak. [[Udazken]]ean [[Ozeano Atlantikoa|Ozeano Atlantikotik]] datozen [[haize]] indartsuak jasaten ditu, baina hiria uhartearen ekialdean dagoenez, ez ditu herrialdeko mendebaldeko leku askotako haize bolada bortitzak jasaten. DenaNolanahi delaere, ekialdetiko haizeen ondorioz, neguan hirian uharteko beste leku batzuetan baino maizago izaten da elurra.\n=== Udala ===\n[[Dublingo Hiri Kontseilua]] bost urtetik behin udal hauteskundeetan aukeratutako 52 kidez osatutako biltzarra da. Biltzar horrenHaren burua alkatea da: urtero aukeratua izateaz gain, [[Mansion House (Dublin)|Mansion House]] egoitzan bizi da. Udal biltzarrak [[Dublingo udaletxea]]n egiten ditu bilerak; aldiz, erakunde horren administrazio jarduerak [[Wood Quay]] barrutiko Hiri Bulegoetan egiten dira. Udal biltzarrean eserleku gehien dituen alderdiak edo alderdien koalizioak batzarreko kideak hautatzen ditu, politika ekimenak proposatu, bai eta alkatea izendatu ere. Hirigintza, ekonomomia, trafikoa, plangintza eta hainbat gairi buruzko urteroko txosten battxostena argitaratzen du. Dublingo hiri kudeatzailea Udal Biltzarrak hartutako erabakiak kudeatu eta aurrera ateratzeko ardura du.\n=== Gobernua ===\n[[Fitxategi:HalfPennyBridge.jpg|thumb|150px|[[Ha'penny Bridge]] zubia eta [[Liffey ibaia]].]]\nHiriak ehunka urtetan zehar leku interesgarri eta monumentu ugari pilatu ditu. Zaharrenetako bat [[Dublingo gaztelua]] da, []an [[Joan Lurgabea|Joanes Ingalaterrakoaren]] aginduz lehenbiziko aldiz eraikia, []an, [[Irlandako normandar inbasioa]] jazo eta hamarkada gutxira. Hiria defendatzeko helburua zuen, justizia kudeatzekoa, erregearen altxorra babestekoa eta [[Irlanda]]n [[Ingalaterrako Erresuma]]ren boterearen ikurra izatekoa. [[Harresi]] bikainak ditu.<ref>Dublin Castle: at the heart of Irish Histor. Denis McCarthy eta David Benton. 2004. Irish Government Stationary Office. 12–18. orr. isbn= 0-7557-1975-1</ref> Gaztelua []an amaitu zen, [[normandia]]r estiloko arkitekturaz, barnealdea enparantza zabal bat eta lau alboetan dorre borobildunbiribildun harresi bana zituelabanarekin. Gainera, gazteluak [[Poddle ibaia]] defentsa natural gisa ere erabili zuenzeukan.\n[[Fitxategi:Molly alone.jpg|The [[Molly Malone]]n estatua, [[Grafton Street]] kaletik hurbil.|right|thumb|150px]]\nDublingo monumentu berrietako bat [[The Spire]] orratza da, ofizialki "Argiaren Monumentuamonumentua" izenez deitua. [[Ian Ritchie Architects]] arkitektoak diseinatu zuen.<ref>[http://www.independent.ie/national-news/spire-cleaners-get-prime-view-of-city-691362.html Spire cleaners get prime view of city. Irish Independent. 2007ko ekainaren 5a.]</ref><ref>[http://archiseek.com/2010/2003-the-dublin-spire-oconnell-street-dublin/ The Dublin Spire. 2003.]</ref> [[O'Connell Street]] etorbide nagusian dago: egunez [[altzairu]]zko itxura du; aldiz, iluntzean, zeruan barneratzen dela dirudi. Leku horretan bertan, [[Nelson zutabea (Dublin)|Nelson zutabea]] zegoen, baina britainiar kolonialismoaren ikurra zela eta, []an [[Irlandako Armada Errepublikarra|IRAk]] lehergailu bidez jo eta bertan suntsitu zuen.\nTurista askok [[Trinity College (Dublin)|Trinity College]] unibertsitate ospetsua bisitatzen du.te Oso ezaguna da haren liburutegiko [[Kellseko liburua]], []. urtetik aurrera [[irlandar]] fraideek idatzi, marraztu eta argiztatutako eskuizkribu ikusgarria.\n* '''[[The Spire]]''' ([]): Dublingo merkatari erdiguneko den monumentu garaia da. Hiriko leku ugaritatik ikusten da.\n* '''[[San Patrizioren katedrala (Dublin)|San Patrizio katedrala]]''' ([]): [[Patrizio Irlandakoa|San Patriziok]] kristau berriak bataiatzen zituen iturriaren gainean dago. Irlandako katedrale nazionala da. Dublindar ezagunen hilobien artean, [[Jonathan Swift]]-ena dago, [[Gulliverren bidaiak]] liburuarenrena.\n* '''[[Trinitate Santuaren katedrala (Dublin)|Trinitate Santuaren katedrala]]''' ([]) Dublingo katedrala da. Vikingoek eraiki zuten zurezko eliza eraiki eta normandiarrek 1180an harrizkoa berreraiki zuten.\n* '''[[Trinity College (Dublin)|Trinity College]]''' ([]): Irlandako unibertsitate garrantzitsuenaren egoitza da.\n* '''[[General Post Office (Dublin)|General Post Office]]''' ([]): Dublingo Posta Bulego Nagusia, []ko [[Pazko matxinada|Bazko Altxamenduaren]] eszenatoki nagusia izan zen (nahiz eta ez bakarra izan), edozein irlandar abertzaleren aburuz, leku mitikoa.\n[[Fitxategi:Gogarty.JPG|thumb|210px|right|[[The Oliver St. John Gogarty]] tabernaren kanpoaldea.]]\nHiria mundu mailan zerbaitengatik ospetsua baldin bada, bertako usadiozko irlandar [[taberna|tabernengatik]] da. Adibidez, [[O'Donoghue's Pub]] taberna [[zelta musika]] zaletuen templua da: bertan, [[1960ko hamarkada]]<nowiki/>n, [[The Dubliners]] [[folk musika|folk]] musika talde ezagunak lehenbiziko musika emanaldiak egin zituen. [[The Brazen Head]] Dublin osoko tabernarik zaharrena da. Aldiz, [[Davy Byrne's pub]] tabernak [[James Joyce]] irlandar idazlearen ''[[Ulises (eleberria)|Ulises]]'' eleberrian agertzeari zor dio ospea. [[Mulligan's]] taberna ere eleberri berberean ageri da: []an ireki zen eta irlandar folk musikaz gozateko beste leku egokia da.\nZiurrenik, gazteen artean gau giroaz gozatzeko hiriko leku ezagunena [[Temple Bar]] auzoa da; bertan, besteak beste, [[The Temple Bar pub]] eta [[The Oliver St. John Gogarty]] daude.\n[[Fitxategi:Grafton St, Dublin.jpg|thumb|[[Grafton Street]], Dublingo erdiguneko merkatal kale garrantzitsuena da.]]\nDublingo eskualdea Irlandako Errepublikako ekonomia gune nagusia da, bai eta [[Zelta Tigrea]] delakoaren garaiko herrialdearen motore edo bultzatzaile nagusia ere. []an erosketa ahalmenari dagokionez Dublin hiria mundu osoko 5. postuan kokatua zegoen, eta pertsona bakoitzeko erosketa ahalmenari zegokionez, 10. postuan.<ref>[http://www.citymayors.com/economics/usb-purchasing-power.html Richest cities in the world by purchasing power in 2009. City Mayors. 2010eko ekainaren 17a]</ref><ref>[http://www.citymayors.com/economics/richest_cities.html Richest cities in the world by personal earnings in 2009. Citymayors.com. 2009ko abuztuaren 22a.]</ref> ''Mercer's 2011 Worldwide Cost of Living Survey'' aldizkariaren arabera, Dublin hiria [[Europar Batasuna|Europar Batasuneko]] 13. hiririk garestiena zen ([]eko 10. postutik behera jauzi baitzen) eta bizitzeko mundu osoko 58. lekurik garestiena omen zen ([]eko 42. postutik behera jauzizerorita).<ref>[http://www.irishtimes.com/newspaper/breaking/2011/0712/breaking23.html Dublin falls in city-cost rankings. Irish Times. 2011ko uztailaren 12an.]</ref> []an<nowiki/>ean, 800.000 pertsona inguruk Dublingo Hirigunean lan egiten zuten, haietako: 600.000 lagunlagunek, zerbitzuen sektorean jarduten zuen eta 200.000 lagunek, [[industria]]ren sektorean<nowiki/>n.<ref>[http://www.dubchamber.ie/Uploads/Policy.pdf Dublin employment]</ref>\n[[Fitxategi:The Ulster Bank Group HQ, George's Quay Plaza - geograph.org.uk - 1743476.jpg|thumb|left|[[Ulster Bank]], [[George's Quay Plaza]] enparantzan.]]\nDenbora eta garaiak igarotzearekin bat, Dublin hiriko usadiozko industria askok gainbehera jasan dute, adibidez jakiak, ohialgintzaetaohialgintza eta destilatutako edariekin lotutako industriak nagusiki,; halere, []. urtetik aurrera, [[St. James's Gate garagardotegia]]n ekoiztu ohi denondutako [[Guinness]] garagardoak biziraun etagaragardoa hedatu egin da. [[1990eko hamarkada]]n botika-industria edota industria-farmazeutikoa, [[informatika]] eta komunikabideen teknologien arloko konpainia ugari Dublingo Hiriguneanhirigunean kokatu izan dira., Konpainiaesate horien artean honako hauek daude:baterako, [[Microsoft]], [[Google]], [[Amazon.com|Amazon]], [[eBay]], [[PayPal]], [[Yahoo!]], [[Facebook]], [[Twitter]] eta [[Pfizer]], konpainiahaien guzti hauenguztien [[Europa]]ko<nowiki/>rako ordezkaritzak Dublin hirian kokatzenhantxe direlarikbaitaude. [[Intel]] eta [[Hewlett-Packard]] konpainiek Dublin hiriburutik 15 kilometro mendebaldera dagoen [[Kildareko konderria|Kildare konderriko]] [[Leixlip]] udalerrian lantoki bana dituzte.\nFinantza-Zerbitzuekzerbitzuek ere []an Dublinen [[International Financial Services Centre]] delakoa ezarri zenetik, hirian paper garrantzitsua bereganatu dute,. Horren ondorioz, nazioartean dexentekoospe ospeahandi dutensamarreko finatza-zerbitzu konpainia ugari bertan kokatu dira. Haietako batzukbatzuek euren egoitza nagusiak hirian ipini dituzte, adibidez [[Citibank]] eta [[Commerzbank]]. [[Irish Stock Exchange]] (ISEQ), [[Internet Neutral Exchange]] (INEX) eta [[Irish Enterprise Exchange]] (IEX) konpainiak ere Dublin hirian ezarriakDublinen daude. Bestalde, ekonomiaren gorakadak berarekin bat eraikuntzaren areagotzea ere ekarri du,: horrehorren ondorioz, [[Dublin Docklands]] eta [[Spencer Dock]] eremuen garatzeaeremuak jazogaratu zenziren. Gainera, proiektu berritzaile horien artean [[Convention Centre Dublin]], [[The O2 (Dublin)|The O2]] eta [[Grand Canal Theatre]] eraikinak ere barne daude.\n[[Fitxategi:DublinM50.png|thumb|left|Dublin hiria inguratzen duen [[M50 (Irlanda)|M50]] errepidea.]]\nIrlandako Errepublikako errepide sarea nagusiki Dublin hiria eta bereharen inguruan ezarria dago. [[M50 (Irlanda)|M50]] errepideak hiria ipar, mendebalde eta hegoaldetik borobilbiribil-erdiaren itxuraz inguratzen du, hiriaetahiria gainontzeko herrialdeko errepide nagusienenkinnagusienekin lotzen duelarikdu. []an Mendebaldeko Loturagunea delakoan eskuzko-ordainkezta nahiz txartel-elektroko ordainketa bidezko bide-sari sistema ezarri zen. Bide-sari auenhorien arabera, aurre-kuotadun ibilgailu bakoitzak 2€, ordaindu behar zituen; [[eFlow]] erregistordunerregistrodun ibilgailuek, 2.,50€; eta erregistratu gabeko ibilgailuek, 3€ ordaindu behar zituzten.<ref>[http://eflow.ie/ E-Flow Website. eFlow. 2011ko uztailaren 29a.]</ref>\n[[Fitxategi:Dublin Bus bus.jpg|200px|right|thumb|[[Dublin Bus]] konpainiako autobusa.]]\n=== Tranbia eta metroa ===\n[[Dublin Heuston geltokia]] eta [[Dublin Connolly geltokia]] Dublin hiriko geltoki garrantzitsuenak dira. [[Iarnród Éireann]] konpainiak kudeatutako [[Dublingo tranbia]]ren sareak Dublin Hiriguneahirigunea eta [[Loutheko konderria|Louth konderriko]] [[Drogheda]] eta [[Dundalk]] hiriei zerbitzua ematen die. Ibilbide haietako bat [[Dublin Area Rapid Transit]] (DART) elektrifikatutako linea da: Dublingo kostaldean barna doa eta iparraldean [[Malahide]] eta [[Howth]] auzoetatik hasi eta hegoaldean [[Wicklowko konderria|Wicklow konderriko]] [[Greystones]] udalerrian amaitzen da.<ref>[http://www.dublin.ie/transport/dart.htm title=DART (Dublin Area Rapid Transit). 2011ko uztailaren 28a.]</ref> [[Commuter (Irish Rail)|Commuter rail]] konpainiak lau linea ditu eta haietan, Irish Rail izeneko anitz diesel unitate doaz.\n[[Luas]] konpainiak tren arina eta tranbien bi linea ditu, []<nowiki/>az geroztik Dublin hirian [[Veolia Transport]] enpresak kudeatuak. Sarea bi ibilbidek osatzen dute, Linea Gorria eta Linea Berdea eta denera 54 geltoki eta 38.2 km ditu.<ref>[http://www.luas.ie/faqs.html title=Luas – Frequently Asked Questions. 2011ko uztailaren 29a.]</ref>


Arabako ideia laborategia: Miel Anjel Elustondoren hitzaldia – Hala Bedi\nHala Bedi > Podcast-ak > Kultura > bertxoko > Arabako ideia laborategia: Miel Anjel Elustondoren hitzaldia\nBertxoko: Arabako ideia laborategia: Miel Anjel Elustondoren hitzaldia\n26 maiatza, 2012 Bertxoko 0\nArabako ideia laborategia izan da gaur, azaroaren 26an, Espejon. Hala bedi ere bertan izan da, eta komunikazio-tailerrean hartu du parte, Hirinet eta aiaraldea.com-ekin batera.\nKomunikazio-tailerraren osagarri bezala, web orrian eskegi dugu goizean Miel Anjel Elustondok emandako hitzaldia. Arabako euskalgintzaren historiari eman dio errepaso bat bertan. Egin klik, eta gozatu:\n← Gobeo Bay reggae talde gasteiztarrak Alfa y Omega lan berria aurkeztu digu 3 Kortxean\n3 Kortxea 12/06/01 Los Galerna taldeari elkarrizketa →


Ekainaren 10ean Udarregi Ikastolaren Eguna ospatuko da | Usurbildarrak aurrera\nSAREko hainbat ordezkari Madrilen izan dira euskal presoek bizi duten egoeraren berri emateko →\nEkainaren 10ean Udarregi Ikastolaren Eguna ospatuko da\nUdarregi Ikastola eta Hitz Aho Guraso Elkarteak antolatuta ekainaren 10ean (larunbata) “Udarregi Ikastolaren eguna” ospatuko da. Urtero bezala egun guztiko jaia izango da. Goizean, Haur Hezkuntzako jaialdia, LHko eta DBHko gazteentzako jolasak eta ikasleek urtean zehar egindako lanen erakusketa izango dira ikusgai. Eguerdian bazkaria egingo da herriko frontoian eta arratsaldean gurasoek frontoia girotuko dutela iragarri da.\n09:00-12:00 LH eta DBHko ikasleen jokoak.\n10:30-13:00 LH eta DBHko ikasleen eskulan eta teknologia lanen erakusketa Ikastola gorrian (Gernika Ibilbidea 11).\n12:00 HHko Haur Jaialdia Oiardo kiroldegian (Ateak 11:40ean irekiko dira, sarrera ate nagusitik izango da).\n14:00 Herri bazkaria eta bazkal ondorengo girotzea gurasoen eskutik frontoian.\nBazkarirako txartelak Udarregi ikastolako idazkaritzan izango dira salgai ekainaren 7a arte: helduak 15€ eta haurak 8€.\nHelduak: arrain pastela txorizoarekin, txahal masailak saltsan, postrea, kafea, edaria eta ogia.\nHaurrak: makarroiak tomate eta txorizoarekin, solomoa patata frijituekin, postea, edaria eta ogia.\nOharra: Alergia edo intolerantziarik izanez gero, txartela erosteko garaian jakinarazi behar da, menu berezia prestatzeko.\n“Kilometroak bidea” erakusketa\nMaiatzaren 29tik ekainaren 4ra arte Udarregi Ikastolak erakusketa berezi bat antolatuko du: “Kilometroak bidea”. Ekainaren 10eko Ikastolaren Egunaren baitan antolaturiko erakusketa izango da. 40 urteotako Kilometroak jaialdiko edizio guztietako argazki, irudi, lelo edota egunkarietako albisteak bildu ditu bertan Ikastolen Elkarteak, Kutxa Fundazioaren laguntzaz. 1977tik 2016ra ospatu diren edizio guztiak ikusiko dira erakusketa honetan. Edizio bakoitzak panel propioa izango du. Horien artean, 1978an Zubietan ospaturiko jaialdia, eta duela bi urte, 2015ean, Usurbilen egindakoa.


Azken berriak: Etxebizitza, irisgarritasuna eta bizitza independentea — elkartu\nEtxebizitza, irisgarritasuna eta bizitza independentea\nelkartuk parte hartzeko prozesu berri bat dinamizatu eta Desgaitasuna duten pertsonak eta etxebizitza izeneko eta izaera dibulgatiboa duen txostena argitaratu berri du. Bertan, 2021 urtean zehar dinamizatu zen parte hartze prozesua jasotzen da eta, besteak beste, irisgarritasunaren ikuspegitik etxebizitzek dituzten gabeziei irtenbidea emateko neurriak hartzeko beharra aldarrikatzen da.\nParte hartzeko prozesuarekin, elkartuk bost helburu lortzeko saiakera egin du: etxebizitzek irisgarritasunaren ikuspegitik dituzten gabeziak azaleratzea eta desgaitasun fisikoa duten pertsonen eskutik proposamenak eta ideiak jasotzea; desgaitasuna duten pertsonentzako etxebizitza duin, egoki eta irisgarriak diseinatzeko jarduketa-proposamenak biltzea; desgaitasuna duten pertsonek beren eskaerak, salaketak eta proposamenak planteatu ahal izateko espazioak eta aukerak sortzea; desgaitasuna duten pertsonen parte-hartzearen bidez Federazioak ordezkari eta eragile gisa egiten duen lanean sakontzea eta, azkenik, aurrez aurrekoak izan ohi ziren parte hartzeko moduetan alternatibak bultzatzea.\nParte hartzeko prozesuan desgaitasun fisikoa duten 65 pertsonek parte-hartu dute. Prozesua lau fasetan garatu da: diseinua, proiektuaren oinarri teorikoak eta metodologikoak finkatzeko; on-line galdetegia, desgaitasuna duten pertsonen hausnarketak eta ekarpenak jasotzeko; parte hartzeko tailerra, aurreko fasean jasotako informazioa sakontzeko eta, azkenik, izaera dibulgatiboa duen txostenaren erredakzioa eta zabalkundea.\nParte hartze prozesuarekin desgaitasuna duten pertsonek, gizarte irisgarriago eta inklusiboago baten esparruan, modu independentean bizitzeko duten eskubidea gauzatzeko etxebizitzek bete behar dituzten baldintzak aztertu nahi izan dira. Prozesuari esker, elkartuk berresten du “etxebizitzetako gelen irisgarritasun-baldintzetan gabezia larriak daudela oraindik eta etxebizitza duin, egoki eta irisgarri bat edukitzeko eskubidea bermatzeko zailtasunak daudela”.\nBeraz, ezinbestean, etxebizitzen irisgarritasun unibertsala bermatzeko neurri politiko, legal eta teknikoak bultzatu beharraren garrantzia nabarmendu da, “desgaitasuna duten pertsonek beren autonomia pertsonala bermatuta izan dezaten, eta, era berean, bizitza independenteko proiektuak ahalbidetu daitezen”.\nHorretarako, zenbait neurri zehatza proposatu dira. “Bereziki garrantzitsua da etxebizitzaren diseinuaren arloan berrikuntzari bultzada kualitatiboa ematea, desgaitasuna duten pertsonen premia indibidualei erantzun egokiak eta pertsonalizatuak ematea edota etxebizitza-politiketan desgaitasuna duten pertsonen premiak aintzat hartzeko aurrerapausoak ematea”.\nTxosten dibulgatiboa HEMEN aurkitzen da eskuragarri.


Appleren udazkeneko loreak | EIBZko liburutegia\nAitor Aretxaga / 2013-11-27 /540 hitz\nMac ordenagailuen sistema eragilearen azken bertsioa doan emateko Appleren erabakiak interpretazio asko izan ditzake. Hasteko, bistakoa da hura deskargatu eta erabiltzera ausartuko direnak gehiago izango direla. Eta horrek, beste sistemetako bezeroak erakartzeaz gain, software denda itxira edo App Storera bideratu ditzake audientzia berriak. Ez da salbuespena gainera, estrategia aldaketa baizik. MacOS X Mavericks honetaz gain, ondorengoak ere horrela izango dira. Applek egoera berria baliatu zuen Microsoft lehiakidea zigortzeko. Windowsen eta Officen ordainpeko lizentziak kritikatu, eta haien baliokideak Mavericks eta iWorks goraipatu zituen, alegia.\nGailuaren beste zehaztapenak aipatze aldera, 5 megapixeleko iSight kamera dauka. 1080p bereizmeneko bideoak grabatzeko balio du kamera horrek, besteak beste. Aurreko aldeko FaceTime HD kamera aldatuta, bideokonferentzien kalitatean jauzia nabaria da. Alde bitarako mikrofonoa dauka; horrela, aldi berean hitz egitea dago, solaskideek elkar zapaldu gabe. 479 euro balio duen wifidun sinpleenetik hasita eta 699 euroko LTE konexioa duen iPadera, bertsio desberdinak dira merkatuan jarri dituztenak.\nGainera, iPad Mini edo Appleren 7 hazbeteko tabletaren urteurrenean, haren eguneraketa merkaturatu dute. Mini Retina jarri diote izena. Pantailaren bereizmena 2.048×1.532 pixeletara igo, eta iPad Air handiagoenarekin parekatu dute. Honi ere A7 txipa txertatu diote, handiaren antzeko errendimendua lortu ahal izateko.\nKategoria Berria egunkaria, Teknologia, etiketak 2013, Aitor Aretxaga, Apple, Berria, Informatika by liburutegia. Gorde lotura.


Ikus entzunezkoak - Hernani\nEmakume Etxearen jardunaldien laburpen bideoa\nIlunetik argira irrintzia\n“Ilunpetik argitara” Emakume langileak iruditan. Hernani 1939-1975. Udal Berdintasun Arloko 3. ikerketa bekaren emaitza izan den liburuaren aurkezpen bideoa da honako hau.\nSagar moreen iraultza festa 2016. Hernaniko Bilgune feministak sagardotegi garaian gauak eta kaleak gureak direla aldarrikatzeko, bizitzeko eta gozatzeko antolatutako festa iragartzeko bideoa da honako hau.\nBilioi bat besarkada. Liletak taldeak egindako bideo honetan, Bilioi bat besarkada ekimenaren barruan jasotako besarkaden irudiak biltzen dira.\nEmakume Etxearen jardunaldien laburpen bideoa Hernaniko Emakumeen Etxea definitzeko partaidetza prozesuari hasiera emateko jardunaldiak antolatu ziren joan zen irailaren 24an (2016). Bertan Mari Luz Esteban Galarzaren hitzartzea, Ermua, Arrasate eta Basauriko esperientziak, Hernaniko mugimendu feministaren ibilbidearen errepaso laburra eta Virginia Imaz Quijeraren klownklusioekin gozatzeko aukera izan genuen.


14 lagunek parte hartu dute Eltziako tabernako instalazioak ezagutzeko egin diren bisita gidatuetan — Berbia\n14 lagunek parte hartu dute Eltziako tabernako instalazioak ezagutzeko egin diren bisita gidatuetan\nZerbitzua kudeatzeko interesatuek hilaren 26ra arteko epea dute eskaintzak aurkezteko\nEltziako taberna-kafetegia ustiatzeko interesa dutenei instalazioak erakustea zen hain zuzen ere, atzo eta herenegun egin ziren bisita irekien helburua; espazioa bera eta taberna-kafetegia nola hornitu den bertatik bertara ezagutzea. Egin diren lau bisitetan 14 lagunek parte hartu dute guztira, batzuk bakarrik joan dira, beste batzuk taldeka, zerbitzuaren kudeaketa hala, taldean egiteko asmoa baitute. Eta horrela adierazi diote bisitak gidatu dituen udal teknikariari. Baina orain, eskaintzak egitea falta da, epea, hilaren 26an amaituko da.\nEltziako taberna-kafetegia ustiatzeko udalak finkatu duen lizitazio aurrekontua 50 euro gehi BEZa da, hileko. Horren pareko edo gaineko proposamenak aurkeztu beharko dira, jakinik, eskaintza ekonomikoa izango dela zerbitzua esleitzerakoan irizpide nagusia.\nEltziako taberna-kafetegi zerbitzuaren gutxieneko egutegi eta ordutegia ere finkatu du udalak; astelehenetik ostiralera, 16:00etatik 20:30etara ireki beharko da eta larunbatetan goiz eta arratsaldez: 10:00etatatik 14:30tara eta 16:00etatik 20:30etara. Hori, gutxienez bete beharreko zerbitzua izango da. Taberna-kafetegia zabalik dagoen bitartean, Eltziako sarrera nagusiko atea eta Topagunetik klaustrorako atea ireki eta ixteaz arduratuko da. Eltziako tabernaren ustiaketa prozesuari dagokion baldintza plegu osoa udaleko web atarian edota udal bulegoetan eskuratu daiteke. Proposamenak ere, udal bulegoetan aurkeztu behar dira otsailaren 26a bitartean. Orain arte ez da eskaintzarik jaso.\nProposamenak hiru kartazal edo sobretan presentatuko dira, enpresaren egiaztagiriak batean, memoria teknikoa bigarrenean eta eskaintza ekonomikoa hirugarrenean. Eltziako taberna-kafetegiko zerbitzuaren ustiaketa bi urtetarako kontratatu nahi du udalak, beste bi urtez luzatu daitekeelarik.


Anya Taylor-Joy - Wikipedia, entziklopedia askea.\nMiami, 1996ko apirilaren 16a (26 urte)\nClive Joy-Morancho (en) (osaba)\naktorea, modeloa, telebista-aktorea, zinema aktorea eta ahots-aktorea\nAnya-Josephine Taylor-Joy (Miami, 1996ko apirilaren 16a) aktorea eta modeloa da. AEBetan jaioa, Buenos Aires eta Londresen hazi zen.\nTelebistan paper txikiak egin ondoren, The Witch (2015) beldurrezko filmean izan zuen lehen agerpena zineman. Ondoren Split (2017) beldurrezko filmean eta Thoroughbreds (2017) umore beltzezko filmean protagonista izan zen. The Miniaturist (2017) minisailan, Peaky Blinders (2019) eta The Dark Crystal: Age of Resistance (2019) telesailetan eta Glass superheroi filmean ere aritu zen.\nTaylor-Joyk kritika onak jaso zituen Emma (2020) filmean eta, bereziki, The Queen's Gambit (2020) minisailan egindako protagonista lanengatik. Azken honengatik hainbat sari eskuratu zituen, besteak beste Urrezko Globo Sari bat.\nBere burua Documentala\nPhilippa Collins-Davidson Atala: "Nocturne"\nCassandra 5 atal\nPetronella "Nella" Brandt 3 atal\nGina Gray 6 atal\nBrea (ahotsa) 10 atal\nBeth Harmon 7 atal\nBere burua (aurkezlea) Atala: "Anya Taylor-Joy/Lil Nas X"\nOrriaren azken aldaketa: 19 azaroa 2021, 13:23.


Adiorik gabe | Irati Irratia Adiorik gabe – Irati Irratia\n6 azaroa, 2020 6 azaroa, 2020 Irati Irratia\tBerriak, Elkarrizketak, Kultura\tAdiorik gabe, Mikel Zabalza Gogoan, Mireia Gabilondo\tLeave a comment\nDonostia 2016 kultur hirirako hainbat biktimen inguruko produkzio artistikoak burutzeko deia luzatu zuten. Deialdi horretan parte hartu zuen Mireia Gabilondo, hasieratik argi zeukalarik Mikel Zabalzaren inguruko produkzioa eginen zuela. Gaurkoan, Mireiarekin izan gara obraz eta Mikel Zabalzaz mintzatzen. Berak gaineratu digunez gustora geratu zen ateratako obrarekin eta bertaratzera animatu gaitu. Mireia Gabilondo Irati irratian.


Euskadi eta Europako film onenak, prezio ezin hobean 'Bidaiariak zinera!' kanpainari esker | El Correo\nZurekinEuskadi eta Europako film onenak, prezio ezin hobean 'Bidaiariak zinera!' kanpainari esker\nEuskadi eta Europako film onenak, prezio ezin hobean 'Bidaiariak zinera!' kanpainari esker\nZinema sustatzeko 'Bidaiariak zinera!' kanpaina hasi du Euskadiko Zine Aretoen Elkarteak\nJAN ECHEVARRÍA Miércoles, 11 octubre 2017, 08:15\n«Euskadiko eta Europako film onenak prezio ezin hobean» ikusi ahal izango dituzte Bizkaia, Araba eta Gipuzkoako 59 zinema aretoetako ikusleek, Euskadiko Zine Aretoen Elkarteak (EZAE) martxan jarriko duen 'Bidaiariak zinera!' kanpainari esker. Euskal eta europar zinearen kontsumoa sustatzeko eta ikusleak zinema aretoetara erakartzea izango da hirugarren urtez ospatzen den ekimen honen helburua. Azken bi urteetan lortutako arrakastaren ondoren, eta EZAEren eta Zineuskadi elkartearen elkarlanari esker, eskaintza hau kontutan hartzen duten zinema aretoek «sarreren prezioa murriztuko dute gaurtik», kanpainaren sustatzaileek jakinarazi dutenaren arabera.\n'Bidaiariak zinera!' egitasmoak euskarazko filmak, euskal ekoizpenak eta europar pelikulak sustatuko ditu, lehentasun maila horretan. Ikusleek bi euroko beherapena izango dute promozioaren barne sartzen diren filmen sarreretan eta, aldi berean, bertako nahiz Europako zinemagintzeari lagunduko diote pelikula horiek ikustera hurbiltzen diren heinean. Kontutan izan behar da kanpainak jarraipen handia izan zuela iaz euskal ikusleen artean: bi hilabete eta erdiko epean, beherapena zuten 12 filmak ikusteko 20.000 sarrera baino gehiago saldu ziren.\nEuskal zinemazaleen artean ezaguna da hirugarren urtez egingo den kanpaina. Europar eta euskal zinemagintza bultzatzeaz gain, kanpaina honek ikusleak zinema aretoetara erakartzeko asmoa ere badu, zinemaz gozatzeko espazio egokienak diren aldetik. Izan ere, EZAEren helburu nagusietarikoak dira zinearen kontsumoa zinema aretoetan bertan bultzatzea eta kultur arloan areto hauek egiten duten lana aintzat hartzea, baita euskal eta europar zinea sustatzea eta zinema kultura hedatzea ere.\n'Hurrak eta Lapurrak' animaziozko ekoizpen arrakastatsuaren bigarren partea izango da beherapena izango duen lehen filma. Pelikula Zineuskadik sustatutako 'Zinema Euskaraz' programaren barne sartzen da. Horrela, gaur estreinatuko den film horri deskontua izango duten pelikula berriak batuko zaizkio astero. Izan ere, zinema areto bakoitzak beherapena duten filmen zerrendatik nahi duenari ezarriko dio prezio murriztua aste bakoitzean.\nEta zergatik 'Bidaiariak zinera!' leloa? Kanpaina horrek zinemaren eta bidaiatzearen arteko lotura egiten du, zinemak toki, egoera, kultura eta ohitura ezberdinak ezagutzera eramaten baititu ikusleak. Horrela, euskal aretoek bultzatu nahi duten ideia da zinema publikoari beste errealitate batzuk erakusten dizkion bidaia aberasgarria dela.\nEskola jazarpenaren kontrako ipuin lehiaketa, Bilbon Urtaranen gobernuak industrialdeak biziberritzeko egingo diren esku-hartzeak azaldu ditu


Ainhoa Galdos Olazar da EAJren alkategaia — Berbia\nAinhoa Galdos Olazar da EAJren alkategaia\nEtorkizuneko erronkei aurre egin eta Oñati indarberritzeko beharrezkoak diren proiektuak sustatzeko hautagairik egokiena dela diote jeltzaleek\nAtzo arratsaldean prentsara zabaldutako ohar bidez jakinarazi du EAJk Uri Buru Batzarraren erabakia, hau da, Ainhoa Galdos Olazar hautatu duela EAJren alkategai izateko maiatzeko udal hauteskundeetan.\nEtorkizuneko erronkei aurre egiteko eta Oñati indarberritzeko beharrezkoak diren proiektuak sustatzeko hautagairik egokiena dela adierazi dute jeltzaleek. Zentzu horretan erronka horri heltzeko prest daudela esan dute eta proiektu eta egitasmo berrien bitartez Oñati lagunkoiagoa, hezitzaileagoa, partehartzaileagoa, biziagoa, atseginagoa, irisgarriagoa, indartsuagoa eta parekideagoa eraikitzeko.\nAinhoa Galdos udal arduretara itzultzeko hautagai da berriro. Gogoratu, zinegotzia izan zela 2003tik 2015era bitartean, lehenengo legealdian gobernu taldeko kide izan zen eta hurrengo bietan oposizioko ordezkari. Orain, jeltzaleen zerrendaburu gisa gobernu ardurak berreskuratzen saiatuko da.\nEAJk ere emakumea proposatu du alkategai. Kasualitatea ez dela dio jeltzaleen prentsaoharrak, berdintasunean benetan sinesten dutela eta zentzu horretan urrats garrantzitsuak egin nahi dituztela erantsiz. Oñatiarrei aukera berriak eskaintzeko proiektu asko eta mila ideia berri dituztela esanez amaitzen da alkategaia aurkezteko jeltzaleen prentsa-oharra. Aurkezpen ofiziala datozen egunetan egingo dela ere iragartzen dute.\nAinhoa Galdosek 53 urte ditu eta piano eta kantu irakaslea da Jose de Azpiazu musika eskolan. Pake lekuko Aloña abesbatzako zuzendaria ere bada.


Kalitate kontrolatzeko prozesua\nAluminio paperezko zinta\nAlde biko zinta itsasgarria\nLaminatutako paperezko isolamendua Aurrea\nNola kendu hodi zinta itsasgarria\nZintaren hondar hondarrak aplikazio egoki baten bidez arindu daitezke eta hainbat metodoren bidez kendu. Zinta hodiak hainbat arazo konpontzeko tresna paregabea da, laneko konponketetatik hasi eta etxeko proiektuetaraino. Zintaren aldakortasuna eta indarra gomazko itsasgarritik dator. Itsasgarri honen hondarra...\nZer da Foil Tape?\nPaperezko zinta aluminioz egin ohi da, baina beira ere eduki dezake edo berunez, kobrez, estainuz eta altzairuz egina izan daiteke. Paperezko zintak onura asko ditu, substantzia gainazal mota askotara atxiki daitekeelako eta, beraz, aplikazio ezberdin asko ditu industria eta proiektuetan. Alu...\nZer da alde bikoitzeko zinta?\nEramailearen substratu-material baten alde bakoitzean itsasgarri geruza mehe bat aplikatuz sortua, alde biko zinta, estaldura bikoitzeko zinta edo aurpegi bikoitzeko zinta bezala ere ezagutzen dena, asko erabiltzen da industria sorta zabal batek lotzeko, eusteko aplikazioetarako. , muntatzea, juntzea eta ontziratzea. Jakina,...\nAluminiozko paperezko zintaren eta beira-zuntzezko aluminiozko paperezko zintaren arteko aldea\nAluminiozko paperezko zinta hozkailu eta izozkailuen ekoizpen-lantegietarako lehengai eta osagarri nagusia da. Kalitate handiko presioarekiko sentikorra den itsasgarria, atxikimendu ona, atxikimendu sendoa, zahartzearen aurkakoa eta beste efektu batzuk erabiltzea. Isolamendu termikoaren errendimendua asko hobetu da. Erabilitako aluminiozko paperezko zinta...\nAluminiozko beira-zuntzezko oihal zinta\nAluminiozko beira-zuntzezko oihal zinta zinta sendo eta malgua da, trakzio-erresistentzia, zulatu eta urratu-erresistentzia handikoa. Presio sentikorreko itsasgarri batekin, ondo itsasten da hainbat gainazal eta substratu irregular edo irregularren gainean. Zinta hau argia eta beroa islatzen du. Erresistentzia kimiko bat da...\nAluminio paperezko zintaren aplikazioa\nAluminiozko paperezko zinta, kalitate handiko presiozko itsasgarri, biskositate ona, atxikimendu sendoa, zahartzearen aurkakoa eta beste efektu batzuk erabiliz. Isolamenduaren errendimendua asko hobetzen da, zehaztapenak (0,05 mm-0,08 mm) hainbat zabalera eta luzera dira. Aluminio-paperaren zinta bat elkarrekin atxikitzeko erabiltzen da...\nZer da aluminiozko paperezko zinta, zehazki?\nAluminio-papera 1888an izan zen lehen aldiz eskuragarri, eta 1913an hasi zen AEBetako ekoizpen komertziala. Ontzia eta ontzietan duen babes-kualitateagatik eta itxura erakargarriagatik preziatua, Bigarren Mundu Gerran oso erabilia izan zen paketeak, kondentsadore elektrikoak eta isolamendua babesteko. Gerra ostean...\nAlde bikoitzeko zinta, aparra bikoitzeko zinta, nola kendu alde biko zinta mota guztietako arrastoak?\nGure egunerokotasunean, askotan zinta erabiltzen dugu, eta leku ezberdinetan, erabiltzen den zinta mota ere ezberdina da. Zinta erabiltzeko oso erosoa den arren, ohiko arazo bat dago, hau da, oso zaila da erabili ondoren zintak utzitako arrastoak kentzea. Jende askok eskuoihal bustia erabiltzea aukeratuko du...\nEraikitzeko metodoa aluminiozko papera zinta iragazgaitza altzairuzko egitura teilatua.\n(1) Metalezko plaka motaren edo juntagailuaren zatiaren hutsunearen eta junturaren zabaleraren arabera eta ingeniaritza-diseinuaren eskakizunen arabera, zehaztapen-tamaina hautatzen da. (2) Garbitu metalezko plakaren junturak. (3) Hasi metalezko plakaren mutur batetik, ireki poliki-poliki alde biko zinta itsasgarria...\nNola lortu aluminiozko zintaren 300 ℃ tenperatura altuko erresistentzia\nAluminiozko zinta hozkailu eta izozkailu fabrikarako lehengai nagusia eta material osagarria da, baita isolamendu termikorako materialaren Banaketa Sailerako beharrezko lehengaia ere. Etxetresna elektrikoetan, automobiletan, zubietan, eraikuntzan eta beste industria batzuetan oso erabilia. Baina horrela...\nZeintzuk dira aluminiozko zintaren erabilerak\nAluminiozko zintari dagokionez, uste dut ezagutu beharko zenukeela. Gure eguneroko bizitzan, askotan, etxetresna elektrikoen produktuak ikus ditzakegu. Honako hau aluminiozko zintaren erabileraren sarrera labur bat da? Lehenik eta behin, aluminiozko zinta kalitate handiko presioarekiko sentikorra den itsasgarriz egina dago...\nKraft paperezko zinta orokorraren ekoizpena eta ezaugarriak\nNormalean erabiltzen dugun kraft paper zinta kraft paperez egina dago oinarrizko material gisa, uretan disolbagarria den itsasgarriz estalita eta lehortua. Orain ezagutzen dugun kraft paper zinta bihurtu da. Kraft paper zinta hauek atxikimendu handia dute, eta kraft papera erabiltzeagatik, trakzio-erresistentzia ...\n© Copyright - 2010-2019 : Eskubide guztiak erreserbatuta. Aholkuak - Produktu beroak - Gunearen mapa - AMP Mugikorra\nSuaren aurkako aluminiozko paperezko zinta, Aluminiozko paperezko zinta banatzailearen diseinuak, Paper isolatzaile zinta, Hodietarako aluminiozko paperezko zinta, Aluminio-papera isolatzeko zinta, Aluminiozko paperezko zinta arrunta,


176E/2020 EBAZPENA, azaroaren 27koa, Biodibertsitatearen Zerbitzuko zuzendariak emana, zeinaren bidez ingurumen ukipenetarako baimena ematen baitzaio “Erref. 01875000-3323542 Zuntz optikoa kanalizatzea, Bodegas Marqués del Atrio” izeneko proiektuari. Telefónica de España SAU da sustatzailea.\n2020ko ekainaren 19an, Biodibertsitatearen Zerbitzuan sartu zen goian aipatutako espedienteari dagokion ingurumen ukipenetarako baimen eskaera. Espedientea abenduaren 28ko 93/2006 Foru Dekretuaren 2C eranskineko M) epigrafean sartzen direnetakoa da (“Komunikaziorako instalazioak”). Foru dekretu horrek Ingurumena Babesteko Esku-hartzeari buruzko martxoaren 22ko 4/2005 Foru Legea garatzeko Erregelamendua onetsi zuen.\nProiektuaren xedea da zuntz optikoko Logroño-Zaragoza linean hargune bat ezartzea H motako kutxatila baten bidez, NA-134 errepideko 88+840 KPtik hurbil, eta Bodegas Marqués del Atriorekin konektatzea, 235 metroko zangan eginiko 25 x 80 cm-ko kanalizazio baten bidez, zeinak bi hodi izanen baititu, 63 mm-ko diametrokoak.\nEspedientean jasota daude Lurraldearen Antolamenduaren Atalak eta Mendabiako Udalak egindako txostenak. Ingurumen Eraginaren Atalak espedientearen aldeko txostena eman du, baina baldintza batzuk ezarrita.\n1. Ingurumen ukipenetarako baimena ematea “Erref. 01875000-3323542 Zuntz optikoa kanalizatzea, Bodegas Marqués del Atrio” izeneko proiektuari. Telefónica de España SAU da sustatzailea.\n• Kanalizazioak bat egiten du, 180 metrotan, Ebroko iraganbide nagusiarekin eta P-17 abelbidearekin. Baso Plangintzarako eta Ingurumen Hezkuntzarako Atalak aldeko txostena eman zuen 2020ko irailaren 30ean, Nafarroako abelbideen gaineko ukipenen ondorioetarako, eta hartan ezarri zen honako baldintza hauek bete behar direla:\nAbelbidearen gaineko gainezarpenak berekin ekarriko du Nafarroako Gobernuko Ogasun Departamentuko Ondare Zerbitzuak dagokion okupazio kanona kobratzea.\n1.–Jabari osoko balioa: antzeko finken alderaketa metodoaren bitartez lortutako balioa, apirilaren 13ko ECO/805/2003 Aginduaren 22. artikuluarekin bat: 2 euro/m² (ureztalurretako alorra).\nBide zortasuna: 180 ml x 3,0 m x 0,90 x 2 euro/m² = 972,00 euro.\nAldi baterako okupazioa: 180 ml x 13 m x 0,07 euro/m² = 163,80 euro.\n3.–Kalte-ordaina, guztira: Hau da kalte-ordainaren guztizkoa:\nZortasunagatik eta okupazioagatik: 972,00 euro. Obrek 30 urteko bizitza baliagarri bat izanen dutela jota, amortizazio kanona 32,40 euro/urte izanen da, eta, hortaz, 5 urtean, 162,00 euro.\nAldi baterako okupazioagatik, obrek irauten duten bitartean: 163,80 euro.\nKalte-ordainak bost urtean behin ordainduko dira. Ordainketa bakoitzean, 162,00 euro pagatuko dira, eta, lehenengoan, gainera, 163,80 euroko zenbatekoa ere bai; hartara, guztira 325,8 eurokoa izanen da lehendabiziko ordainketa hori. 30 urte iraganda hasierako baimena eman zenez geroztik, baimena berritu beharko da, edota aldi bateko okupaziorako baimena bertan behera geldituko da.\nAbelbideak okupatzen duen eremuak (lurzorua, lurpea eta lurgaina) NFK-Altxonbideen titulartasuna mantenduko du.\nObren faseak iraun bitartean, ingurumen inpaktuaren azterketan abelbideei eta horien zortasun-eremuari buruz (3 m albo bakoitzera) jasotako neurriez gain, honako hau ere aintzat hartu beharko da:\nLanak gauzatzeko fasean ezin izanen da altxonbidea erabat oztopatu; bestela, abereentzako iraganbide alternatiboa prestatu beharko da. Zangak irekitzearen ondorioz soberan geratutako material eta/edo landare lurra ezin izanen dira inolaz ere gaur egun larreak diren horietan utzi, ezta behin-behinekoz egiten bada ere.\nZangen zabalerari dagokionez, teknikoki posible den txikiena izanen da, eta kutxatilak lurzoru mailarekin zehatz-mehatz berdinduko dira.\nProiekturako beharrezkoak diren zangak eta obrak egiteko exekuzio fasearen ondoren, ukitutako eremua leheneratuko da altxonbideetan edo zortasun-eremuetan (lur mugimenduak, jatorrizko bide zoruak leheneratzea, landareztatzea eta abar) makinek jatorrizko landaredian eragindako kalteak konpontzeko eta pilarik eta obra-hondakindegirik ez geratzeko, halako moduan non egindako lanen ondorioz inola ere ez diren kaltetuko abereen igarotzea eta horrekin bateragarriak eta osagarriak diren erabilerak.\n• Hoditeria eraikitzearen ondorioz sortzen diren hondakinak edo soberako materialak egoki kudeatu beharko dira, Nafarroako Foru Komunitateko lurraldean eraikuntzako eta eraispenetako hondakinen sorrera eta kudeaketa arautzen dituen martxoaren 28ko 23/2011 Foru Dekretuarekin bat.\n• Ezagutzen ez den aztarna arkeologikoren bat agertzen bada, legeak agintzen du Arkeologia Atalari horren berri eman behar zaiola berehalakoan, hala jasota baitago ondare historikoaren arloan indarra duen legerian (Nafarroako Kultur Ondareari buruzko azaroaren 22ko 14/2005 Foru Legearen 59. artikulua eta Espainiako Ondare Historikoari buruzko ekainaren 25eko 16/1985 Legearen 42.3 eta 44. artikuluak). Aditzera ematen da ezen, hala egin ezean, arau-hauste astuntzat joko dela eginbehar hori ez betetzeagatik ondare historikoari eragiten zaion edozein ukipen, aipatu foru legearen 101.h artikulua aplikatuz.\n• Azpiegitura egiteko behar diren obrak bukatu ondoren, ukitutako eremuak leheneratu eginen dira.\n• Egin diren eta espedientean jaso diren txosten sektorialetan xedatutakoari jarraituko zaio, edo kasuan kasuko baimenetan xedatzen denari.\n• Egin gogo den jarduerak uki ditzakeen edo horren trabagarri izan daitezkeen azpiegitura eta zortasunei dagokienez, sustatzaileak, obrak hasi baino lehen, behar diren kontsultak eginen ditu, eta, hala badagokio, behar diren baimen guztiak eskuratuko ditu kasuan kasuko gaian eskudun diren organoetatik. Bereziki, jarduketak Elortz ibaiaren polizia eremua ukitzen duenez, Ebroko Konfederazio Hidrografikoaren baimena eskuratu beharko du sustatzaileak.\n• Lurraldearen Antolamenduari eta Hirigintzari buruzko Foru Legearen testu bateginaren 117.4 artikuluan xedatutakoarekin bat, ebazpen honen bidez babesten diren jarduera edo jarduketak egin edo martxan jarri beharko dira baimena eman eta bi urteko epean. Epe hori iragandakoan, baimenaren ondorioak bukatuko dira, eta ez du eraginkortasunik izanen.\n3. Proiektuaren ingurumen ukipenetarako baimena eskuratzeko ezinbestekoa da 2.000 euroko fidantza jartzea, baimendutako jarduerak kalterik sortzen badu horiek leheneratu edo gutxituko direla bermatzeko.\n7. Ebazpen hau igortzea, behar diren ondorioak izan ditzan, Lurraldearen Antolamenduaren Atalera, Baso Plangintzarako eta Ingurumen Hezkuntzarako Atalera, Mendabiako Udalera eta interesdunari.\nIruñean, 2020ko azaroaren 27an.–Biodibertsitatearen Zerbitzuko zuzendaria, Enrique Eraso Centelles.\nIragarkiaren kodea: F2014585